\NormalFont\ShortTitle{2 SAMUEU}

{\MT 2 SAMUEU

\par }{\MTC 2 Samuel

\par }{\IMT Ekarotopo

\par }{\IP Sero
{\BK{2 Samueu}} ekarõko Izyraeu tõ ehtopõpyry
{\BK{1 Samueu}} ekarotopõpyry mykapo. Ekarõko Tawi ehtopõpyry poko tuisame toehse ahtao ikurenae Juta tõ esẽme osemazuhme aporo (2 Samueu 1—4). Imeĩpo Izyraeu tõ emero esẽme toehse ynororo inikahpoẽkõ maro (2 Samueu 5—24). Ekarõko Tawi etonary poko topetõkara maro. Yronymyryme Ritonõpo tonetupuhse Tawi a Tosẽme, toahmase ynororo eya tyjamitunuru ke. Yrome tyyrypyry poko toehse roropa Tawi kynexine, ahno totapapose eya. Morohne otonẽsaromepyra kynexine Ritonõpo wino. Mame urutõ Natã a Tawi turuse ahtao tõsekarose ynororo iirypyryme toehtoh poko. Tyyrypyry wãnohtoh tapoise eya, tyyrypyry rumekary se toehse, ikorokapotohme ropa.

\par }{\IP Tawi pyno toehse Izyraeu tõ kynexine. Imeĩpo tamuhpõme toehse Tawi ahtao imũkuru se toh kynexine, Tawi sã exikety tosẽkõme ehtohme.

\par }{\IOT Sero pape ao

\par }{\IO Tawi Juta tõ esẽme
{\IOR{1.1—4.12}}

\par }{\IO Izyraeu tõ esẽme roropa
{\IOR{5.1—24.25}}

\par }{\IOB 1. Jeimamyry apitorymã
{\IOR{5.1—10.19}}

\par }{\IOB 2. Pate-Sepa maro
{\IOR{11.1—12.25}}

\par }{\IOB 3. Tupime ehtopõpyry
{\IOR{12.26—20.26}}

\par }{\IOB 4. Etyhpyrymãme
{\IOR{21.1—24.25}}



\par }\ChapOne{1}{\SH Zuaro toehse Tawi Sauu tõ orihtopõpyry poko
\par }
{\PP \VerseOne{1}Sauu toorihse kynexine. Morarame amarekita tõ etapakehxĩpo Tawi tooehse ropa Zikirake pona. Moroto tehme nexiase asakoro ẽmepyry.

\VS{2}Mame yrokokoro orutua tooehse Sauu tõ esahpyry poe. Toemynyhmary enetupuhpotohme tupõ tyxihkase eya, nono tyrise tupuhpyry pona roropa eya. Toytose ynororo Tawi a. Mame tosekumuru po typorohse ynororo Tawi ẽpataka. Tõmyty nono pona tyrise eya “Imehxo mase” katohme Tawi a.


\par }{\PP \VS{3}— Ozeino moehno? tykase Tawi eya.

\par }{\PP — Epano Izyraeu tõ soutatu tõ esary poe, tykase.


\par }{\PP \VS{4}— Otara toehse? Kuruko emero, tykase Tawi eya.

\par }{\PP — Typoremãkase Izyraeu tõ ahtao, toepase yna, etonatoh poe. Tuhkãkõ toorihse. Sauu tõ, imũkuru Jonata roropa toorihse, tykase ynororo.


\par }{\PP \VS{5}Mame Tawi tõturupose eya:

\par }{\PP — Otãto zuaro hma Sauu tõ imũkuru Jonata maro toorihse ehtoh poko? tykase.

\par }{\PP Ynara tykase ynororo eya:


\par }{\PP \VS{6}— Ypy Kiupoa pona toeporehkase jahtao, Sauu enease moroto toepukase tywaratã pona. Epetõkara kanary ameke pyra exĩko nexiase, kawaru tõ po ytoketõ maro.

\VS{7}Mame toeramase ynororo ahtao jenease, ykohmase tyya. Ezukuase roropa: “Taro ase, tuisa,” ase eya.

\VS{8}“Onoky mahno?” nase ya. “Ywy ase amarekitame,” ase.

\VS{9}Mame ynara nase ynororo ya: “Juõ toto, orihnõko ase. Naeroro kuwoko jũme rokene,” nase ya.

\VS{10}Naeroro ytoase eya, etapase orihsasaka aexiryke. Mame iparimanỹpyry uuru risẽ apoiase zupuhpyry poe enehtohme oya, apory emepory roropa enehno oya.


\par }{\PP \VS{11}Mame Tawi a tupõ tyxihkase toemynyhmaryke. Ipoetory tõ roropa morararo toehse toto. Tupõkõ tyxihkase eya xine.

\VS{12}Tyxitase roropa toto Sauu tõ poko Jonata maro, Izyraeu tõ maro. Mame otuhpyra toehse toto ikohmamyry pona, toorihse Sauu tõ exiryke.


\par }{\PP \VS{13}Mame Tawi tõturupose ropa nuasemano a:

\par }{\PP — Oty põ hmahno?

\par }{\PP — Amarekitame ase, yrome taro jesary amaro xine, tykase.


\par }{\PP \VS{14}— Oty katohme Ritonõpo nymenekahpyry tuisame etapary poko enaromyra makehne? tykase.


\par }{\PP \VS{15}Mame toiro typoetory a ynara tykase:

\par }{\PP — Mose etapako, tykase.

\par }{\PP Mame mokyro totapase eya, toorihse.

\VS{16}Apitoryme ynara tykase Tawi amarekita a:

\par }{\PP — Mehxirono, azahkuru oehtoh poko: “Sauu, Ritonõpo nymenekahpyry totapase ya,” karyke oya.


\par }{\SH Sauu tõ hnamotopõpyry Tawi a
\par }
{\PP \VS{17}Mame eremiatoh tymerose Tawi a Sauu tõ hnamotohme, imũkuru Jonata maro.

\VS{18}Mame Juta tomo a tamorepapose eya. (Sero ihnamotoh tymerose, Zae exikety papẽ pokona.)


\par }{\Q \VS{19}Kutuisarykõ imehxo mã toorihse,

\par }{\QB ypy tõ po, Izyraeu tõ nonory po!

\par }{\Q Orẽpyra exiketõ soutatu tõ toorihse toto!


\par }{\Q \VS{20}Kate põkõ onurupyra ehtoko,

\par }{\Q Axikerõ põkomo onurupyra ehtoko,

\par }{\QB tãkye pirixteu ẽxiry tõ exiryino,

\par }{\QB Ritonõpo waro pyra exiketõ ẽxiry tõ atãkyemaryino.


\par }{\Q \VS{21}Konopo oehpyra exiko ypy Kiupoa pona.

\par }{\Q Otyro ahtara exiko tupito tõ po!

\par }{\Q Moroto soutatu tõ osewomatoh typahse exiryke, nuriame nono po;

\par }{\Q Sauu osewomatoh zemime pyra toehse

\par }{\QB oriu maro onykorokara exiryke.


\par }{\Q \VS{22}Typyreke orẽpyra Jonata nexiase,

\par }{\Q tytapemã ke Sauu roropa ekurehpyra nexiase

\par }{\QB jamihmãkõ etapary poko,

\par }{\QB topetõkara orihmapory poko.


\par }{\Q \VS{23}Sauu maro Jonata, opyno xine toh nexiase.

\par }{\Q Oximaro toh nexiase isene ahtao,

\par }{\Q oximaro toorihse toto.

\par }{\Q Piano tõ motye axĩ toh nexiase,

\par }{\Q reão tõ motye jamihme roropa.


\par }{\BB \par }
{\Q \VS{24}Nohpo tomo Izyraeume exiketomo,

\par }{\Q oxitatoko Sauu ihnamotoko!

\par }{\Q Tuisame Sauu pokoino tymõkomokehxo Izyraeume exiketõ toehse;

\par }{\Q upo kurã ke tupohtose mexiatose

\par }{\QB kaneru hpoty kamiraramã ke,

\par }{\QB kasuru kurã ke, uuru risẽ ke roropa.


\par }{\BB \par }
{\Q \VS{25}Soutatu tõ orẽpyra exiketõ toepukase,

\par }{\Q toorihse toh nexiase etonatoh po.

\par }{\Q Jonata toorihse mana ypy tõ po.


\par }{\Q \VS{26}Emynyhmãko ase opoko, Jonata urui;

\par }{\Q opyno ipunaka exiase!

\par }{\Q Ypyno oehtoh kure nexiase,

\par }{\QB ypyno nohpo tõ ehtoh motye.


\par }{\Q \VS{27}Soutatu tõ orẽpyra exiketõ toepukase,

\par }{\Q toto pyrẽpyry turumekase,

\par }{\Q typahse rokẽ kehko.




\par }\Chap{2}{\SH Tuisame Tawi ritopõpyry Juta tõ esẽme
\par }
{\PP \VerseOne{1}Moromeĩpo tõturupose Tawi Ritonõpo a:

\par }{\PP — Kure oya jytory pata pona, Juta nonory pona tuisame ehtohme? tykase.

\par }{\PP — Ỹ ytoko, tykase Ritonõpo.

\par }{\PP — Oty pona ytõko ha? tykase, tõturupose Tawi.

\par }{\PP — Eperõ pona, tykase.


\par }{\PP \VS{2}Naeroro Eperõ pona toytose Tawi typyxiãkõ maro asakoro: Ainoã, Jezereu pono te, Apikaiu, Napau Karameru põ pytỹpyry, enara.

\VS{3}Tymarõkõ roropa tarose Tawi a, toto tapyĩ taõkõ maro. Mame tõsesarise toh nexiase pata tõ po Eperõ pũto.

\VS{4}Mame orutua kõ Juta põkõ toytose Eperõ pona, Tawi tyrise eya xine tutuisarykõme, Juta tõ tuisaryme.

\par }{\PP Mame Sauu tõ ekepyry tonẽse Jape-Kireate põkomo a. Moro poko turuse Tawi ahtao,

\VS{5}typoetory tõ taropose eya Jape-Kireate põkomo a oturuse:

\par }{\PP — Kure rokẽ oriporykõ se ase Ritonõpo a Sauu tõ pyno oexirykõke, ekepyry tonẽse oya xine exiryke!

\VS{6}Naeroro opyno xine Ritonõpo ehtoh se ase, oewomarykõ se roropa! Ywy roropa isã opyno xine se ase onyrihpyrykõ pokoino.

\VS{7}Morara exiryke enaromyra ehtoko, ajamihtatoko! Sauu, otuisarykõ toorihse, seromaroro Juta tomo a tymenekase ywy tutuisarykõme jehtohme.


\par }{\PP \VS{8}Sauu poetory, soutatu tõ esẽ Apinea, Nea mũkuru, toepase kynexine Ixiposete, Sauu mũkuru maro pata Maanaĩ pona, tuna Joatão mõpozakoxi.

\VS{9}Moroto tuisame Ixiposete tyrise Apinea a, Kireate nonory esẽme te, Asea maro te, Jezereu roropa te, Eparaĩ maro te, Pẽjamĩ roropa te, Izyraeu tõ emero esẽme ehtohme.

\VS{10}40me jeimamyry nae Ixiposete, Sauu mũkuru nexiase, Izyraeu esẽme toehse ahtao. Mame asakoro jeimamyry taropose eya tuisame toexiry poko. Yrome Juta tomo a Tawi tyrise tutuisarykõme,

\VS{11}toerohse ynororo Eperõ po 7me jeimamyry zokonaka, Juta tõ esẽme.


\par }{\SH Izyraeu tõ osetapatopõpyry Juta tõ maro
\par }
{\PP \VS{12}Mame Apinea, Nea mũkuru toytose, Ixiposete poetory tõ esã maro, Maanaĩ poe pata Kipeão pona.

\VS{13}Joape, Zeruia mũkuru toytose, Tawi poetory tõ esã maro, oseporyse imaro xine Kipeão tunary pũtokoxi. Apinea marõkõ typorohse tuna pũtokoxi, Joape marõkõ tuna moino akoxi typorohse toto, mokaro etonie.

\VS{14}Mame ynara tykase Apinea Joape a:

\par }{\PP — Kure ya nuasemãkõ osetapary pixo kymarokõ neneryme, tykase.

\par }{\PP — Kure roropa ya. Ah nosetapã toto, tykase Joape.


\par }{\PP \VS{15}Naeroro towõse toto xikihme etonatohme, 12me Pẽjamĩ pakomo, Ixiposete, Sauu mũkuru poetory, 12me roropa Tawi poetory.

\VS{16}Mame osetonie exikety zupuhpyry tapoise eya xine. Mame tuose eya xine aoropary zehpyry aka rato pohsuimã ke. Oximaro toepukase toorihse toto. Naeroro moroto tosehpase Rato Pohsuimã kõ esaryme.


\par }{\PP \VS{17}Moromeĩpo tõsetapase toto yronymyryme, mame Apinea poetory tõ typoremãkase Tawi tomo a.

\VS{18}Mame Zeruia mũkuru tõ oseruao moroto nexiase. Joape te, Apisai te, Asaeu, enara. Mokyro Asaeu axĩ tururume ytokety nexiase, kapauimo samo.

\VS{19}Apinea tokahmase eya, tururume etapatohme repe, eramara roropa nexiase.

\VS{20}Mame tỹkakoxi tõsenuhmase Apinea ahtao tõturupose eya:

\par }{\PP — Omoro hma Asaeu? tykase.

\par }{\PP — Ywy ase, tykase Asaeu.


\par }{\PP \VS{21}— Jekahmara ke exiko, tykase Apinea. Imepỹ apoiko nuasemano imõkomory apoitohme oya, tykase.

\par }{\PP Yrome Asaeu onurumekara nexiase.

\VS{22}Turuse ropa Apinea a:

\par }{\PP — Epo hnae! Kurumekako! Oetapary se pyra reahse! Otara ãko ha orui a oetaparyhtao ya? tykase.


\par }{\PP \VS{23}Yrome Asaeu irumekary se pyra nexiase. Naeroro Asaeu wakuru typosohkase warata ãtykyry ke. Tutũtase warata ĩpary ae. Moroto toepukase ynororo, toorihse. Totypohse toto emero morotona toeporehkase toto ahtao, Asaeu ekepyry eneryke tyya xine.


\par }{\PP \VS{24}Yrome Apinea tokahmase irui tomo a, Joape a te, Apisai a, enara. Mame kohmãsasaka ahtao ypy Ama pona toeporehkase toto, pata Kia poe xixi tũtatoh wino, ona Kipeão esemary po.

\VS{25}Pẽjamĩ põkõ tõximõse toto Apinea akorehmatohme ypy emory po.

\VS{26}Mame Joape tykohmase Apinea a. Ynara tykase ynororo eya:

\par }{\PP — Epo hnae osetapary poko. Osetapakehpyra kuahtao xine osenahkãko mã toto emero. Otara ahtao opoetory tõ etypohkapõko mah tyekyry tõ ekahmary pohko? tykase Apinea.


\par }{\PP \VS{27}Ynara tykase Joape eya:

\par }{\PP — Oturupyra awahtao tyekyry tõ onetapakehpyra toh exiry kokoro ẽmehtoh ponãmero, tykase.


\par }{\PP \VS{28}Naeroro rueimo totose Joape a. Mame totypohse toto emero. Izyraeu tõ onekahmara toehse toto. Tõtuokehse toto.


\par }{\PP \VS{29}Mame Apinea tõ tõmehse toytorykõ poko jakanahmã Joatão kuroko. Tuna Joatão takuohse eya xine, mame toytose ro toto tosaka xine, Maanaĩ pona.

\VS{30}Mame Joape tõ toehse ropa, Apinea ekahmakehxĩpo. Typoetory tõ tanonohpose eya, toto kuhtohme. Asaeu maro 20me toorihse, Tawi poetory tomo.

\VS{31}Yrome Tawi tomo a 360me totapase Pẽjamĩ põkomo, Apinea poetory tomo.

\VS{32}Mame Asaeu ekepyry tapoise eya xine zonẽtohme jumy ekepyry zonẽtoh tao, Perẽ po. Mame toytorykõ poko tõmehse toto Joape tomo, Eperõ pona toeporehkase ropa toto ẽmepyryme.




\par }\Chap{3}{\PP \VerseOne{1}Mame okynã sã osetapakehpyra Sauu ekyrỹpyamo, Tawi tõ maro. Orẽpyrahxo toehse Tawi tomo, Sauu ekyrỹpyry tõ jamihme hkopyra toehse.


\par }{\SH Tawi mũkuru tomo
\par }
{\PP \VS{2-3}Mame Tawi mũkuru tõ tonuruse Eperõ po: apitoryme Amanõ tonuruse, Ainoã, Jezereu põ mũkurume. Mokyro mykapo Kireape tonuruse, Apikaiu, Napau, Karameru põ pytỹpyry mũkurume. Oseruaõme Apisarão, Maaka mũkurume tonuruse, Taumai, Kesua põkõ tuisary ẽxiryme nexiase ynororo.

\VS{4}Mokyro mykapo Atonia, Hakite mũkurume tonuruse. Mokyro mykapo Sepatia tonuruse, Apitau mũkurume.

\VS{5}Mame omazũ mykaponatome Itireão, Ekera, Tawi pyty mũkurume tonuruse. Mokaro Tawi mũkuru tõ tonuruse Eperõ po.


\par }{\SH Tõmirykõ etatopõpyry Apinea a, Tawi maro
\par }
{\PP \VS{6}Mame Sauu ekyrỹpyry tõ osetaparyhtao Tawi tõ maro, Apinea orẽpyrahxo toehse Sauu ekyrỹpyry tomo a.


\par }{\PP \VS{7}Orihpyra ro Sauu ahtao typye nexiase Rixipa, Aia ẽxiry maro. Morarame ynara tykase Ixiposete Apinea a:

\par }{\PP — Oty katohme papa pytỹpyry poko mexino? tykase.

\VS{8}Morara kary etaryke tyya tyekĩtapãse Apinea. Tozuhse ynororo eya, ynara tykase:

\par }{\PP — Onekunohtõ jekarõko mah, oepetõkara akorehmaneme toko jekarõko mah? Moino ro omy Sauu ekyry tõ ewomaneme ase, epe tõ ewomaneme roropa ase oporemãkapopyra Tawi ehtohme. Mãpyra seromaroro jyhxirõko mase mokyro nohpo poko jexiry poko repe.

\VS{9-10}Ynara tykase Ritonõpo Kuesẽkõ Tawi a: “Jomihpyry ae ro Sauu tõ tuisame pyra tyrĩko ase, Izyraeu tõ esẽme oehtohme, Tawi, Juta tõ esẽme roropa.” Naeroro kuetapako Ritonõpo, moro onyripyra jahtao Õmihpyry ae ro, tykase Apinea.


\par }{\PP \VS{11}Mame Apinea zuno Ixiposete exiryke “Teh” tykase rokẽ ynororo.


\par }{\PP \VS{12}Morara ahtao Tawi nexiase Eperõ po. Mame tõmiry taropose Apinea a Tawi a oturupotohme, ynara tykase ynororo:

\par }{\PP — Onoky Izyraeu tõ tuisaryme exĩko nae? Osepeme kuahtao ãkorehmãko ase Izyraeu tõ enehtohme opoetoryme toto ehtohme emero porehme, tykase.


\par }{\PP \VS{13}— Ỹ, kure, tykase Tawi, — osepeme exĩko sytase. Yrome apitoryme, toiro tyripory se ase oya: ooepyryhtao, Mikau, Sauu ẽxiry enehko ya, tykase.


\par }{\PP \VS{14}Mame Ixiposete, Sauu mũkuru a tõmiry taropose Tawi a ynara katohme:

\par }{\PP — Ypyty Mikau ekaroko ya, topekahse ya exiryke, 100me pirixteu tõ etapatopõpyryke ya, tykase.


\par }{\PP \VS{15}Naeroro Ixiposete a nohpo tapoipose inio Pautieu, Raixi mũkuru wino.

\VS{16}Inio toytose imaro xitãko osema ae, pata Paurĩ pona. Mame Apinea a taropose ropa ynororo, ynara tykase eya:

\par }{\PP — Ytoko ropa atapyĩ taka, tykase Apinea.

\par }{\PP Naeroro toytose ropa ynororo.


\par }{\PP \VS{17}Mame tõturuse Apinea Izyraeu tõ tamuximãkõ maro. Ynara tykase ynororo:

\par }{\PP — Moino ro Tawi riry se mexiatose otuisarykõme.

\VS{18}Seromaroro tyritoko, ynara tykase Ritonõpo exiryke: “Ypoetory Tawi a Izyraeu tõ pynanohpõko ase, ypoetory tomo a, pirixteu tõ poremãkapotohme, imehnõ roropa, topetõkara, toto poremãkapotohme,” tykase.


\par }{\PP \VS{19}Mame tõturuse roropa Apinea Pẽjamĩ põkõ maro. Toytose ynororo Eperõ pona Tawi zuruse Izyraeu tõ oturutopõpyry poko, Pẽjamĩ põkõ oturutopõpyry poko roropa.


\par }{\PP \VS{20}Mame toeporehkase Apinea tõ ahtao, 20me orutua kõ maro Eperõ pona, otuhtoh konõto tyrise Tawi a oximaro toto otuhtohme.

\VS{21}Mame ynara tykase Apinea Tawi a:

\par }{\PP — Ytoxi Izyraeu tõ eahmase oenetupuhtohme tosẽkõme opoetoryme roropa toto ehtohme, tykase.

\par }{\PP Mame Apinea taropose ropa Tawi a, osepeme rokene.


\par }{\SH Apinea etapatopõpyry
\par }
{\PP \VS{22}Imeĩpo Tawi poetory tõ tooehse ropa Joape maro pirixteu tõ patary poremãkapoxĩpo. Mõkomo itamurume tonehse eya xine. Yrome Apinea onenepyra Tawi maro toh nexiase moroto Eperõ po, taropose ropa exiryke Tawi a kure aytotohme ropa.

\VS{23}Mame toeporehkase Joape tõ ahtao, turuse ynororo Apinea oehtopõpyry poko Tawi a oturuse, aropotopõpyry ropa poko roropa Tawi a.

\VS{24}Naeroro Joape toytose Tawi a. Ynara tykase eya:

\par }{\PP — Otara myka Apinea a? Tooehse ynororo oya repe, oty katohme maropõ ropa? Seromaroro toytose ropa mana.

\VS{25}Mokyro Apinea, Nea mũkuru waro mase, onekunohto ynororo. Oenese rokẽ noehno atamorepase oytory poko, onyriry poko, enara.


\par }{\PP \VS{26}Mame Tawi turumekase Joape ahtao, orutua kõ taropose eya Apinea enehtohme ropa tuna pẽkamã Xira poe. Yrome Tawi tuaro pyra nexiase.

\VS{27}Mame tooehse ropa Apinea ahtao Eperõ pona tarose ynororo Joape a pata omõtoh pũtokoxi, toiroro imaro oturutohme samo, tokare pyra. Moroto takorõ Asaeu etapatopõpyry emetakame, Apinea tuose zuakuru aka rato pohsuimã ke, toorihse.

\VS{28}Moromeĩpo tuaro toehse Tawi ahtao ynara tykase ynororo:

\par }{\PP — Ritonõpo zuaro, ypoe pyra mokyro Apinea totapase.

\VS{29}Zae Ritonõpo exiryke Joape wãnohnõko mana jekyry tõ maro, Apinea etapatopõpyry epehpyryme. Ynara se ase: jekyry tõ akuruhtanohpory se ase, ipũkõ motaryke, jaxirykõ ahmitary ke, nohpo erohtoh poko rokẽ waro exikety, totapasẽme exikety etonatoh tao, emitapãnohporykõ ke, enara, tykase.


\par }{\PP \VS{30}Apinea totapase Joape tomo a, zakorõ Apisai maro, takorõkõ Asaeu tuose eya exiryke, tõsetaparykohtao Kipeão po.


\par }{\PP \VS{31}Mame ynara tykase Tawi Joape a imarõkomo a roropa.

\par }{\PP — Oxitatoko Apinea orihtopõpyry poko. Oupõkõ ixihkatoko roropa oemynyhmarykõ enetupuhpotohme. Osemazuhme ytotoko zonẽtoh pona. Mame Apinea ekepyry ẽ mykapo toytose tuisa Tawi.

\VS{32}Mame Apinea tonẽse eya xine Eperõ po. Tyxitase tuisa opore zonẽtoh po. Morararo imoihmãkõ tyxitase toto.


\par }{\PP \VS{33}Ynara toremiase Tawi tyxitaryme Apinea poko:

\par }{\Q “Oty katoh Apinea norikyase, putupyra exikety orihmapory samo?


\par }{\Q \VS{34}Oemary onymyhpyra nexiase Opupuru roropa anapoipyra nexiase.

\par }{\Q Ajoajohpãkõ netapahpyry sã, norikyase myhene.”

\par }{\PP Naeroro tyxitase toto Apinea poko imoihmãkomo.


\par }{\PP \VS{35}Mame tonahsẽ ekarory se toh nexiase Tawi a, otuhtohme kohmãpyra ahtao ro repe. Yrome otuhpyra nexiase. Ynara tykase ynororo:

\par }{\PP — Ritonõpo, kuetapako tonahsẽ enapyryhtao ya xixi omõpyra ro ahtao, tykase.


\par }{\PP \VS{36}Moro etaryke tyya xine tãkye toh toehse. Emero Tawi nyrihpyry poko tãkye toh nexiase.

\VS{37}Morara exiryke moro ae ro Izyraeu tõ emero tuaro toehse, Tawi poe pyra Apinea toorihse nexiase.

\VS{38}Mame ynara tykase Tawi tymarõkomo a, Izyraeu tõ esamo a:

\par }{\PP — Tuaro ehtoko, seroae tuisamã, imehxo exikety toorihse Izyraeu tõ nonory po.

\VS{39}Tuisame tymenekase ywy Izyraeu esẽme Ritonõpo a, yrome ya jamihme pyra ase. Mokaro Zeruia mũkuru tõ orẽpyra toh mã repe, yrome jomipona pyra mã toto! Iirypyrymãkõ wãnopyry se ase Ritonõpo a, iirypyrykõ emetakame, tykase.




\par }\Chap{4}{\SH Ixiposete etapatopõpyry
\par }
{\PP \VerseOne{1}Mame Apinea orihtopõpyry poko Eperõ po tuaro toehse tahtao, torẽtyke toehse Ixiposete, Sauu mũkuhpyry. Izyraeu tõ roropa emero enaromỹke toehse.

\VS{2}Morarame asakoro soutatu tõ esẽ nexiase, Ixiposete poetoryme. Ytoytoketõme toh nexiase pirixteu tõ patary poremãkapory poko, typoetory tõ maro. Toiro esety Paana nexiase, zakorõ Rekape nexiase. Jũkõ Rimõ nexiase, Peerote pono, Pẽjamĩ nonory põ pono. (Pata Peerote Pẽjamĩ esaryme tokarose toto a.

\VS{3}Toepase Peerote põkõ exiryke Kitaĩ pona ehse. Moroto ro mã toto seroae ro katonõme sã rokene.)


\par }{\PP \VS{4}Jonata, Sauu mũkuhpyry tumũkue nexiase, esety Mepiposete. Ahmitahpyry nexiase ipupuru asakoro. 5me jeimamyry nae nexiase toorihse Sauu tõ ahtao Jonata maro Jezereu po. Moro poko totase ahtao poeto pyno exikety a poeto tapoise eya axiny tururume toepatohme repe. Yrome poeto tomapose eya; ahmitahpyryme toehse ynororo.


\par }{\PP \VS{5}Rekape tõ toytose Paana maro Ixiposete tapyĩ taka, toeporehkase toto xixi tõnuhsehxo ahtao, tapyi esẽ oseremaryhtao, otuhxĩpo.

\VS{6}Tomõse toto tapyi taka omatome samo, tapyi omõtoh erase nohpo tynyhse exiryke tiriiku poko erohkehxĩpo.

\VS{7}Toytose toto Ixiposete nyhtoh taka tynyhse yronymyryme ynororo ahtao, mame tuose ynororo, zupuhpyry tyhkohse eya xine arotohme tymaro xine. Mame koko tõmehse toto toytorykõ ropa poko, jakanahmã Joatão rãnakuroko.

\VS{8}Mame Ixiposete zupuhpyry tarose eya xine Tawi a Eperõ pona. Ynara tykase toto tuisa a:

\par }{\PP — Seny, Ixiposete, oepekara Sauu mũkuhpyry zupuhpyry. Oetapary se aexihpyryme nexiase ynororo. Seroae Ritonõpo omỹpono oepekara etapano Sauu ekyrỹpyamo, tykase.


\par }{\PP \VS{9}Mame Rekape tõ tozuhse Tawi a, Paana maro, ynara tykase:


\par }{\PP \VS{10}— Omi arone a turuse jahtao Sauu wotopõpyry poko tyya tãkye jehtohme repe, mokyro tapoise ya, etapapoase Zikirake po. Moro ke topehmase ynororo inyrihpyry epehpyryme.

\VS{11}Seromaroro Ritonõpo neneryme awãnohtorỹko ase zae pyra onyrihpyrykõ poko. Orutua tehme exikety totapase oya xine tynyhse ahtao tytapyĩ tao. Seromaroro imỹpõko ase. Ixiposete etapatopõpyry epehpyryme orihnõko matose.


\par }{\PP \VS{12}Mame typoetory tomo a totapapose toto. Mame emarykõ tyhkohse eya xine, ipupurukõ roropa. Mame ekepyrykõ tonẽse eya xine, Eperõ tunary pũtokoxi. Mame Ixiposete zupuhpyry tarose eya xine zonẽtohme Apinea zonẽtopõpyry aka Eperõ po.




\par }\Chap{5}{\SH Tawi ritopõpyry Izyraeu tõ esẽme Juta tõ maro
\par }
{\R (1 Koronika 11.1-9; 14.1-7)

\par }{\PP \VerseOne{1}Mame Izyraeu tõ emero tõximõse toto Tawi maro Eperõ po. Ynara tykase toto eya:

\par }{\PP — Oekyry tõme ynanase Izyraeu pakõme kuexirykõke, tuisa.

\VS{2}Pake kutuisarykõme Sauu ahtao, Izyraeu tõ soutatu tõ aroneme mexiase etonatoh pona. Mame ynara tykase Ritonõpo Kuesẽkõ oya: “Tuisame exĩko mase, Ritonõpo poetory tõ esẽme,” tykase toto.


\par }{\PP \VS{3}Moro sã Izyraeu tõ tamuximãkõ tõximõse Tawi maro Eperõ po, tõmiry totapose eya xine Tawi a Ritonõpo neneryme. Mame Tawi zuhpokoxi, oriu tukuãse eya xine tutuisarykõme tyritohme, Izyraeu tõ esẽme.

\VS{4}30me jeimamyry nae Tawi ahtao tuisame toehse, 40me jeimamyry taropose eya tuisame toexiry poko.

\VS{5}Eperõ po Juta tõ tuisaryme nexiase 7me jeimamyry zokonaka; Mame Jerusarẽ po 33me jeimamyry taropose eya Juta tõ maro Izyraeu tõ tuisaryme.


\par }{\PP \VS{6}Morarame tuisa Tawi toytose soutatu tõ maro pata Jerusarẽ poremãkapose. Moro pata jepuseu tõ esaryme kynexine. Tosaka xine Tawi tõ omõsaromepyra tokarose toh repe. Naeroro ynara tykase toto eya:

\par }{\PP — Xiaro jũme omõpyra mase. Tonurãkara pata eraseme ahtao ro oẽmapopyra xine mã toto, pakaihkahnõme roropa toto ahtao oẽmapopyra xine mã toto, tykase jepuseu tomo.


\par }{\PP \VS{7}Yrome Xião jamihme exikety tapoise Tawi a tosaryme ehtohme. Moromeĩpo moro pata tosehpase Tawi pataryme. Ynara toehse nexiase:


\par }{\PP \VS{8}Apitoryme Tawi ynara tykase typoetory tomo a:

\par }{\PP — Jepuseu tõ se pyra ase ipunaka. Mokaro tonurãkara sã exiketõ, ahmitahpyry sã exiketõ roropa poremãkapory se awahtao xine, tuna eutary ae nono kuroko onuhnõko matose toto maro etonatohme.

\par }{\PP Morara exiryke morara tykase mã toto: Tonurãkara, ahmitahpyry exiketõ maro omõsaromepyra mã toto Ritonõpo Tapyĩ taka.


\par }{\PP \VS{9}Morarame tõsesarise Tawi moroto, osewomatoh tao, Tawi Esaryme moro tosehpase roropa eya. Mame moro pata zomye ewomatoh tyrise eya, nono ritopõpyry pata poe xixi tũtatoh wino tuisa tapyĩ konõto pona.

\VS{10}Kokoro rokẽ orẽpyrahxo toehse ynororo Ritonõpo, Jamihmehxo Exikety imaro exiryke.


\par }{\PP \VS{11}Mame tuisa Hirão, pata Tiro esemy, Tawi akorehmary se toehse. Naeroro oturuketõ taropose eya Tawi zuruse; apupari roropa taropose te, wewe poko erohketomo te, topu poko erohketomo, enara. Mame tapyi kurã tyrise eya xine Tawi tapyĩme.

\VS{12}Mame tuisame nymyry toehtoh poko tuaro toehse Tawi, Ritonõpo a tuisame tyrise ynororo, typoetory Izyraeu tõ esẽme ehtohme. Ritonõpo poe imehxo toehse Tawi Izyraeu tõ akorehmatohme.


\par }{\PP \VS{13}Moromeĩpo Eperõ poe toytose Tawi ahtao, typytase ropa ynororo imehnõ nohpo tõ maro Jerusarẽ po. Tonuruse ropa imũkuru tomo, ẽxiry tomo, enara.

\VS{14}Tawi poenõ tonuruse Jerusarẽ po, enara nexiase toto: Samua te, Sopape te, Natã te, Saromão te,

\VS{15}Ipaa te, Erisua te, Nepeke te, Japia te,

\VS{16}Erisama te, Eriata te, Eriperete, enara.


\par }{\SH Pirixteu tõ poremãkatopõpyry Tawi a
\par }
{\R (1 Koronika 14.8-17)

\par }{\PP \VS{17}Morarame Izyraeu tõ tuisaryme Tawi menekatopõpyry waro toehse pirixteu tõ ahtao, tõximõse toto Tawi apoitohme tyya xine repe. Yrome moro poko tuaro Tawi, tyhtose ynororo ãpuruhpyry jamihmã taka.

\VS{18}Mame pirixteu tõ tooehse. Tõsesarise toto jakanahmã Ahno konõto po.

\VS{19}Naeroro tõturupose Tawi Ritonõpo a, ynara tykase:

\par }{\PP — Ytõko ha osetapase pirixteu tõ maro? Toto poremãkapõko mah? tykase.

\par }{\PP — Ytoko! tykase Ritonõpo. — Mokaro ekarõko ase oya, toto poremãkapõko roropa matose, tykase.


\par }{\PP \VS{20}Morara exiryke Paau-Perazĩ pona toytose Tawi. Moroto pirixteu tõ typoremãkapose eya, ynara tykase ynororo:

\par }{\PP — Zueme tuna ahtao emero arõko. Moro sã mã kuepetõkara typoremãkapose Ritonõpo a.

\par }{\PP Naeroro moroto tosehpase Paau-Perazĩme. (Paau-Perazĩ, kary “Kuesẽkõ mokyro, kuepetõkara poremãkapone.”)

\VS{21}Moroto tynaxikahpyrykõ tyneponãmarykõme turumekase pirixteu tomo a, naeroro mokaro tarose kehko Tawi tomo a moro poe.

\VS{22}Imeĩpo pirixteu tõ tooehse ropa jakanahmã Ahno konõto pona ropa osesarise ropa.


\par }{\PP \VS{23}Tõturupose ropa Tawi Ritonõpo a, mame ynara tozuhse ynororo Ritonõpo a:

\par }{\PP — Osetapara ehtoko taroino. Mya ytotoko mokaro zomye, wewe amoreira tõ htaka. Mame moino wewe etonie osetapatoko.

\VS{24}Mame imoihmãkõ ytoytory sã etaryhtao oya wewe tõ epozakuroko, ytotoko axiny. Toytose Ritonõpo osemazuhme mokaro pirixteu tõ poremãkapose.


\par }{\PP \VS{25}Morara exiryke Ritonõpo omihpyry omipona toehse Tawi, pirixteu tõ taropose eya mya Kepa poe Kezea pona.




\par }\Chap{6}{\SH Ritonõpo omihpyry ẽ arotopõpyry Jerusarẽ pona
\par }
{\R (1 Koronika 13.1-14; 15.25—16.3,37)

\par }{\PP \VerseOne{1}Morarame soutatu tõ kurehxo exiketõ tonehpose ropa Tawi a, Izyraeu tomo, 30 miumãkomo.

\VS{2}Mame tarose toto eya Paara pona, Juta põ pona, Ritonõpo omihpyry ẽ enehtohme, tosehke Ritonõpo Jamihmehxo Exikety, tapõ po kerupĩ tõ epozakoxi.

\VS{3}Mame moro, Ritonõpo omihpyry ẽ tyrise eya xine pui tõ kanary tyrisenã pona, enehtohme Apinatape tapyĩ tae ypy emory poe. Moro kanary aronanõ Apinatape mũkuru tomo, Uza te, Aio, enara.

\VS{4}Moro kanary po Ritonõpo omihpyry ẽ nexiase. Aio ytõko nexiase osemazuhme.

\VS{5}Tawi tõ atãkyemãko nexiase Ritonõpo eahmãko imoihmãkõ maro. Wãko toh nexiase, eremiãko opore samo. Osetoketõ etõko toh nexiase haapa tomo te, rira tomo te, tãpoa tomo te, maraka tomo te, paratu tomo, enara.


\par }{\PP \VS{6}Mame toeporehkase toto ahtao Nakõ erohtoh pona tiriiku pikary poko, pui tõ tõsesekunahmase, mame Ritonõpo omihpyry ẽ tapoise Uza a.

\VS{7}Morara ahtao Uza zehno toehse Ritonõpo, zuno pyra aexiryke, taorihmapose ynororo moroto ro Ritonõpo a. Toorihse ynororo Ritonõpo omihpyry ẽ myhto.

\VS{8}Mame Tawi tyekĩtapãse Uza etapatopõpyryke Ritonõpo a. Naeroro moroto tosehpase eya xine Pereze-Uza. (Pereze-Uza kary: “Taorihmapose Uza.”)


\par }{\PP \VS{9}Mame Ritonõpo zuno Tawi nexiase. Ynara tykase ynororo:

\par }{\PP — Ritonõpo omihpyry ẽ arory waro pyra ase ipunaka, tykase.


\par }{\PP \VS{10}Morarame tosaka Jerusarẽ pona Ritonõpo omihpyry ẽ anaropyra toehse ynororo. Imepỹ pona rokẽ tarose eya Opete-Etõ, Kate põ tapyĩ taka.

\VS{11}Mame moroto tynomose Ritonõpo omihpyry eny, oseruao nuno. Morara ahtao kure rokẽ Opete-Etõ tyrise Ritonõpo a, itapyĩ taõkõ maro emero.


\par }{\PP \VS{12}Morarame tuaro toehse Tawi ahtao kure rokẽ Opete-Etõ tõ riry poko Ritonõpo a, itapyĩ tao Ritonõpo omihpyry ẽ exiryke, tapoise ropa eya Opete-Etõ tapyĩ tae. Mame tãtãkyemaryme Ritonõpo omihpyry ẽ tarose eya Jerusarẽ pona rahkene.

\VS{13}Morarame moro aronanõ toytopitoryhtao, 6 meturume tũ tykase toto ahtao, okyno tõ tyahkase Tawi a tynekaroryme Ritonõpo a, pui orutua toiro te, pui mũkuru kurano, enara.

\VS{14}Mame Tawi tamuruse Ritonõpo maro oturuketõ zupõ ke, mauru panõ risemy. Tuase ynororo orẽpyra samo Ritonõpo neneryme.

\VS{15}Mame Ritonõpo omihpyry ẽ aroryhtao, Izyraeu tõ imoihmãkõ maro, tãkye toh nexiase kohkohtãko, rueimo etõko, enara.


\par }{\PP \VS{16}Morarame aomomyryhtao Tawi pataka, Ritonõpo omihpyry ẽ maro, osenuhmãko Mikau nexiase, tapyi eutary ae. Mame tuisa Tawi tonese ahtao tyya pyhseky ãko, wãko Ritonõpo eahmaryme, typoihtose tukurohtao eya.


\par }{\PP \VS{17}Mame Ritonõpo omihpyry ẽ tarose eya xine tapyi pitiko taka, Tawi nyrihpyry taka esaryme. Mame tynekaroryme Ritonõpo a okyno tõ tyahkase eya, osepeme ehtoh tyahkase roropa eya.

\VS{18}Moromeĩpo okyno tõ tyahkakehse ahtao osepeme ehtoh roropa tyahkakehse ahtao, kure imoihmãkõ tyripose eya Ritonõpo Jamihmehxo Exikety a.

\VS{19}Mame wyi tokarose eya tõsẽ maro orutua komo a, nohpo tomo a roropa, uwa epery asarahtyã tokarose Izyraeu tomo a. Moromeĩpo tytapyĩkõ taka toytose ropa toto.


\par }{\PP \VS{20}Mame Tawi toytose ropa tytapyĩ taõkõ kure tyripotohme Ritonõpo a. Mame Mikau Sauu ẽxihpyry tutũtase oseporyse imaro, ynara tykase ynororo eya:

\par }{\PP — Nuasemã sã mexi seroae, tuisa Izyraeu esemy. Putupyra exikety sã kueneno, ehxiropyra exikety samo, tupoke pyra sã osenepõko ãkorehmananõ poetory nohpo tomo a.


\par }{\PP \VS{21}Tawi a tozuhse ynororo, ynara tykase:

\par }{\PP — Ritonõpo eahmaryme wãko akene. Eya tymenekase ywy omy myakãme ipoenõ maro, tuisame jehtohme Izyraeu tõ esẽme. Naeroro Ritonõpo oneahmakehpyra exĩko ase, wãko ro ase eahmaryme.

\VS{22}Ime pyrahxo exĩko ase Ritonõpo neneryme. Otarame putupyra exiketyme jekarõko mase repe. Yrome mokaro nohpo oryximãkomo, toto poko moturuno, imehxo exiketyme jekarõko mã toto, tykase.


\par }{\PP \VS{23}Mame Mikau, Sauu ẽxihpyry jũme tumũkue pyra toehse.




\par }\Chap{7}{\SH Natã nurutopõpyry Tawi netaryme
\par }
{\R (1 Koronika 17.1-15)

\par }{\PP \VerseOne{1}Morarame torẽnase Tawi tuisame toexiry poko, tytapyĩ konõto tao, epetõkara emero typoremãkapose roropa Ritonõpo a.

\VS{2}Morarame tõturuse Tawi urutõ Natã a. Ynara tykase ynororo:

\par }{\PP — Taro ase tapyi kurã tao, apupari risẽ tao. Yrome Ritonõpo omihpyry ẽ tapyi pitiko tao rokẽ mana, tykase.


\par }{\PP \VS{3}Ynara tykase Natã eya:

\par }{\PP — Tyriry se awahtao õsenetupuhtoh tyriko, amaro Ritonõpo exiryke, tykase.


\par }{\PP \VS{4}Morarame koko tõturuse Ritonõpo Natã a. Ynara tykase:


\par }{\PP \VS{5}— Ytoko ypoetory Tawi a, ynara kaxita: “Ynara ãko Ritonõpo oya: Oya pyra ymaro Oturutoh amopõko ase, Ytapyĩme.

\VS{6}Tapyi tao exipitopyra ase, moino ro Ejitu poe Izyraeu tõ tonehse ya ahtao, tarona. Ytoytõko rokẽ exiase pata tõ poro, kamisa risẽ ke rokẽ jesaryme.

\VS{7}Jytojytoryhtao Izyraeu tõ maro, ynara kapitopyra exiase toto tuisaryme ynymenekatyamo a: ‘Tapyi amotoko, apupari risemy, ytapyĩme ehtohme,’ kara.”

\VS{8}Naeroro seromaroro ypoetory Tawi zuruko: “Ynara ãko Ritonõpo Jamihmehxo Exikety: ‘Kymenekase ona po awahtao, kaneru tõ ekahmaryhtao oya, ypoetory tõ esẽme oehtohme, Izyraeu tõ tuisaryme.

\VS{9}Amaro exiase oyoytoryhtao, emero pata tõ poro. Oepetõkara tonahkase ya oneneryme. Taroino imehxo orĩko ase, imehnõ imehxo exiketõ samo, sero nono po.

\VS{10-11}Osa tymenekase ya ypoetory tõ Izyraeu tõ esaryme, tytapyĩke toto ehtohme, moroto imehnõ maro osetapara exĩko mã toto. Moino ro, sero nono pona tooehse toto ahtao, zehnotokõ oehkehpyra mã toto etonatohme ypoetory tõ maro, toto poremãkatohme. Yrome moro otyhkãko mana. Opynanohtorỹko ase oerekohmara ropa oepetõkara ehtohme. Morara ahtao opoenõ emãkapõko ase, apakomotyã roropa.

\VS{12}Mame toorihse awahtao, oekepyry tonẽse ahtao atamuru tõ ekepyry tõ maro, omũkuru menekãko ase tuisame ehtohme omyakãme. Tuisamehxo mokyro rĩko ase.

\VS{13}Mokyro mã tapyi amõko jesety esaryme. Mame jũme tapõ po tuisame exĩko mã ynororo.

\VS{14}Mokyro zũme exĩko ase. Umũkurume exĩko mana. Mame azahkuru toehse ynororo ahtao, mokyro wãnohnõko ase, tumũkuru wãnohtoh samo jũkomo a.

\VS{15}Yrome ipyno exikehpyra ase, Sauu rumekatopõpyry sã pyra, imyakãme oehtohme.

\VS{16}Yrome atapyĩ taõkõ jũme exĩko, tuisame oehtoh roropa enahpỹme exĩko, jũme yneneryme.’ ”


\par }{\PP \VS{17}Mame Tawi turuse Natã a emero Ritonõpo nekarohpyry.


\par }{\SH Kure Ritonõpo ritopõpyry Tawi a
\par }
{\R (1 Koronika 17.16-27)

\par }{\PP \VS{18}Mame tuisa Tawi tomõse tapyi pitiko taka porohtohme Ritonõpo ẽpataka, ynara tykase ynororo Ritonõpo a:

\par }{\PP — Ritonõpo Imehxo Exikety, moino ro kure rokẽ kyriase kure jehtoh pokoino pyra, papa tõ kure ehtopõpyry pokoino pyra roropa.

\VS{19}Yrome kure jyritopõpyry motye, seromaroro õmihpyry mekaro ya ypoenõ poko, ypakõ poko roropa tuaro yna ehtohme kure toto riry poko oya imeĩpo, Ritonõpo Imehxo Exikety.

\VS{20}Oururu waro pyra ase, juaro ipunaka oexiryke, opoetoryme jexiryke.

\VS{21}Õmihpyry ae ro morohne tyrise oya, tyriry se oexiryke. Mame morohne poko tuaro kyriase rahkene.

\VS{22}Tuisa imehxo mase, Ritonõpo, yna Esemy! Apanõ pyra mana; ynanetase ynapanary ke, omoro rokẽ mase, Ritonõpo, imepỹ pyra mana.

\VS{23}Opoetory tõ Izyraeu panõ pyra roropa mana sero nono po, typynanohse toto oya opoetoryme toto ehtohme. Imehxo Exiketyme oehtoh waro imehnõ ehtohme ajamitunuru ke takorehmase toto oya. Ejitu poe toto tymyhpokase oya. Mame imehnõ ahno taropose oya toto neponãmarykõ maro, toto esahpyrykõ pona opoetory tõ ytotohme.

\VS{24}Izyraeu tõ tyrise oya Ritonõpo, jumanatome opoetoryme toto ehtohme, toto Esẽme roropa Oehtohme.


\par }{\PP \VS{25}— Naeroro seromaroro, Ritonõpo, yna Esemy, õmihpyry ae ro jũme kure rokẽ kyriko, ytapyĩ taõkõ maro.

\VS{26}Oesety imehxo ehtoh ekãtõko mã toto emero, jũme opoko ynara ãko imehnõ mana: “Ritonõpo, Jamihmehxo Exikety mã Izyraeu tõ Esẽme mana. Mame jũme tuisame exikehpyra exĩko ypakõ mana, enara.

\VS{27}Ritonõpo Jamihmehxo Exikety, Izyraeu tõ Esemy! Sero poko kutuarõtanohpoase, ynara karyke ya: ‘Ywy roro apakõ rĩko ase tuisame jũme.’ Naeroro ehxiropyra ase sero poko jotururu oya.”


\par }{\PP \VS{28}— Ritonõpo, õmihpyry kurã mekaroase ya, õmihpyry onytyoromara mase, Ritonõpome oexiryke.

\VS{29}Naeroro ajohpame sã ytapyĩ taõkõ kure tyriko, ypoenõ maro, ypakomotyã roropa, jũme toto onewomakehpyra oehtohme. Ritonõpo Imehxo Exikety, moro poko juruase omoro. Morara exiryke kure ypakõ riryhtao oya, jũme kure exĩko mã toto.




\par }\Chap{8}{\SH Orẽpyra Tawi ehtopõpyry
\par }
{\R (1 Koronika 18.1-17)

\par }{\PP \VerseOne{1}Moromeĩpo tõsetapase Tawi pirixteu tõ maro, typoremãkase toto eya. Jamihme pyra toto tyripose eya, osetapara toto ehtohme moro nono po.


\par }{\PP \VS{2}Mame moapita tõ typoremãkase Tawi a. Imihme tyripose eya nono pona toto ikuhtohme eary ke. Oseruao ahtao asakoro eary pune ehtoh totapase eya, toiro eary pune onetapara nexiase. Naeroro mokaro moapita tõ Tawi namotome toehse. Epehpyry tonehse eya xine Tawi a ekarotohme.


\par }{\PP \VS{3}Morarame tõsetapase Tawi Hatatezea, Reope mũkuru maro, Zopa tuisaryme nexiase ynororo, Eupyrati nonory apoiry se ropa ynororo toehse ahtao.

\VS{4}Ikanary tõkehko tapoise Tawi a, kawaru po ytoketõ miu 700me tapoise, soutatu tõ 20 miume tapoise eya, enara. Kawaru tõ jaxiry tysahsahkase eya emero exisasaka, 100me ikanary pune rokẽ kawaru tõ typynanohse eya.

\VS{5}Mame Xiria tõ tooehse ahtao Tamaxiku poe Hatatezea, Zopa esẽ akorehmase, 22 miumãkõ totapase toto Tawi a.

\VS{6}Mame ãpuruhpyry tõ soutatu tõ esarymã tyripose Tawi a toto nonory po, typoetoryme toto ehtohme, epehpyry enehtohme tyya. Orẽpyra Tawi tyrise Ritonõpo a emero pata tõ po.

\VS{7}Hatatezea poetory esã kyryry tapoise Tawi a osewomatoh tonõ uuru risemy. Morohne tarose eya Jerusarẽ pona.

\VS{8}Metau tapoise roropa eya itamurume Peta poe te, Perotai poe roropa, Hatatezea patary tõ poe, enara.


\par }{\PP \VS{9}Morarame Hatatezea poremãkatopõpyry poko Tawi a totase ahtao Toi, Hamate esemy a,

\VS{10}tumũkuru, Jorão taropose eya tuisa Tawi omikase, eahmase roropa Hatatezea poremãkatopõpyry poko eya. Apitoryme Toi tõsetapase tuhke rokẽ Hatatezea maro. Tynekaroryme uuru risẽ tonehse Jorão a, parata risemy te, metau risemy, enara, ekarotohme Tawi a.

\VS{11}Morohne tapiakase Tawi a Ritonõpo kyryryme rokẽ ehtohme, imepỹ parata samo, uuru roropa tapoise tyya ahtao, imeimehnõ ahno wino, typoremãkase toto ahtao,

\VS{12}etomita tomo te, moapita tomo te, amonita tomo te, pirixteu tomo, amarekita tomo, enara. Moro saaro Hatatezea mõkomohpyry tapiakase Tawi a Ritonõpo kyryryme rokẽ ehtohme.


\par }{\PP \VS{13}Morarame tuisamehxo Tawi ehtoh tokãtose eya xine aepyry ropa ahtao, 18 miume etomita tõ totapase ahtao eya, jakanahmã Sautu po.

\VS{14}Mame ãpuruhpyry tõ jamihme exiketõ tyripose Tawi a Etõ po, typoetoryme etomita tõ ehtohme. Orẽpyra Tawi tyrise Ritonõpo a emero pata tõ pona aytoryhtao.


\par }{\PP \VS{15}Mame Izyraeu tõ esẽme Tawi nexiase emero porehme. Otyro kapỹ nexiase ynororo. Zae rokẽ tyrise roropa eya.

\VS{16}Joape, Zeruia mũkuru, soutatu tõ tuisaryme nexiase. Josapa, Airute mũkuru tuaro ehtoh poko Tawi akorehmaneme nexiase.

\VS{17}Zatoke, Aitupe mũkuru te, Aimereke, Apiataa mũkuru roropa Ritonõpo maro oturutoh tao erohketõ nexiase. Seraia omi meroneme nexiase.

\VS{18}Penaia, Joiata mũkuru keretita tõ esẽme te, peretita tõ roropa esẽ nexiase. Tawi mũkuru tõ oturuketõme toh nexiase, tumykõ akorehmaneme toh nexiase.




\par }\Chap{9}{\SH Mepiposete maro Tawi
\par }
{\PP \VerseOne{1}Mame tõturupose Tawi, ynara tykase ynororo:

\par }{\PP — Sauu ekyrỹpyry nae ro, kure tyritohme, Jonata pokoino?


\par }{\PP \VS{2}Sauu tõ poetohpyry nae ro nexiase, esety Zipa. Tykohmase ynororo, aehtohme Tawi a oturupotohme.

\par }{\PP — Omoro hma Zipa? tykase Tawi.

\par }{\PP — Ỹ, ywy ase, tykase ynororo, opoetoryme ase.


\par }{\PP \VS{3}Mame tõturupose tuisa a eya, ynara tykase:

\par }{\PP — Nae ro Sauu ekyrỹpyry, kure tyritohme, jomihpyry ae ro Ritonõpo netaryme? tykase ynororo.

\par }{\PP — Ỹ, nae ro toiro, Jonata mũkuru. Yrome ahmitahpyryme ynororo, ãtakamahpyry. Ytoytopỹme ynororo, tykase Zipa.


\par }{\PP \VS{4}— Otoko hnae ynororo? tykase tuisa.

\par }{\PP — Makia, Amieu mũkuru tapyĩ tao mana, pata Ro-Tepaa po! tykase Zipa.


\par }{\PP \VS{5}Naeroro tonehpose ynororo tuisa Tawi a.


\par }{\PP \VS{6}Mame Mepiposete, Jonata mũkuhpyry, Sauu parỹpyry, tooehse tahtao typorohse ynororo tosekumuru po tõmyty nono pokoxi tyrise eya, Tawi ẽpataka “Imehxo mase,” katohme eya.

\par }{\PP — Mepiposete, tykase Tawi.

\par }{\PP — Ỹ, opoetoryme ase, tykase ynororo.


\par }{\PP \VS{7}— Enaromyra exiko, tykase Tawi. — Kure oriry se ase omy Jonata pokoino. Atamuru Sauu tupi tõkehko ekarõko ropa ase oya, emero. Mame jũme oesary ekarõko ase jotuhtoh po, tykase.


\par }{\PP \VS{8}Typorohse ropa Mepiposete tosekumuru po, ynara tykase:

\par }{\PP — Otyme kure ywy? Typahsẽme sã rokẽ ase, kaikuxi ekepyry sã rokene. Oty katohme kure jyrĩko mahno? tykase.


\par }{\PP \VS{9}Mame Zipa tykohmase tuisa Tawi a, ynara tykase eya:

\par }{\PP — Sauu tapyinỹpyry emero ekarõko ase iparỹpyry a.

\VS{10}Omoro, omũkuru tõ maro, opoetory tõ maro erohnõko itupi tõ poko, tonahsẽ enehtohme, oesẽ parỹpyry napyryme. Yrome jũme otuhnõko mã ynororo ymezã po.

\par }{\PP Zipa tumũkue nexiase 15me, typoetoke roropa 20me, enara.


\par }{\PP \VS{11}Mame tuisa Tawi tozuhse Zipa a:

\par }{\PP — Õmipona tyrĩko ase emero, opoetoryme ase, tykase.

\par }{\PP Tawi meza po tõtuhse Mepiposete, Tawi mũkuru samo.


\par }{\PP \VS{12}Tumũkue Mepiposete nexiase, esety Mika. Zipa ekyry tõ emero Mepiposete poetoryme toehse.

\VS{13}Mame moroto Jerusarẽ po ehse Mepiposete, kokoro rokẽ otuhse ynororo tuisa Tawi maro. Ahmitahpyryme nexiase ynororo, asakoro ipupuru.




\par }\Chap{10}{\SH Amonita tõ typoremãkase Tawi a, xirio tõ roropa
\par }
{\R (1 Koronika 19.1-19)

\par }{\PP \VerseOne{1}Moromeĩpo Amõ põkõ tuisary Naasa toorihse. Imũkuru Hanũ tuisame toehse.

\VS{2}Mame ynara tykase Tawi:

\par }{\PP — Kure rokẽ Hanũ rĩko ase, kure yritopõpyry sã jumy Naasa a.

\par }{\PP Naeroro typoetory tonyohse eya Hanũ zurutohme osepeme se toexiry poko repe. Yrome toeporehkase Tawi nenyohtyã ahtao Rapa pona,

\VS{3}Amõ põkõ tamuximãkõ ynara tykase tutuisarykomo a:

\par }{\PP — Oty enetupuhnõko mah mokaro Tawi nenyohtyã poko? Omy orihtopõpyry poko emynyhmãko nae, topeme oriry poko nae? Nary, tykase toto. Tonehpose sãtã mã toto Tawi a kypatarykõ enetohme, tuaro ehtohme, imeĩpo kyporemãkatohkõme, tykase toto.


\par }{\PP \VS{4}Naeroro Tawi nenyohtyã tapoise Hanũ a, totypokapose zokonaka eya xine te, zupõ tysahkase ãtykyry pona, mame taropose ropa toto eya xine.

\VS{5}Moro poko zuaro toehse Tawi ahtao, imehnõ omi aronanõ taropose eya oseporyse toto maro, itamurume toehxirose toto exiryke. “Ah neraximã toto Jeriko po aporo toto etypoty ahtatohme ropa, toto oehtohme ropa xiaro,” tykase Tawi.


\par }{\PP \VS{6}Morarame tonetupuhse Amõ põkõ topeme pyra Tawi tõ tyrise tyya xine exiry poko. Morara exiryke xirio tõ soutatu tõ 20 miume topehmase eya xine Pete-Reope põkomo te, Zopa põkõ maro. Maaka põkõ esẽ roropa toahmase eya xine miume soutatu tõ maro te, Tope põkõ roropa 12 miumãkõ maro.

\VS{7}Moro poko tuaro Tawi toehse ahtao Joape tonyohse eya Izyraeu tõ soutatu tõ orẽpyra exiketõ maro etonatohme.

\VS{8}Mokaro amonita tõ tutũtase pata Rapa poe etonatohme typatary omõtoh etonie. Mokaro xirio tõ Zopa põkõ te, Reope põkõ roropa tõximõse toto ameke pixo ona po Tope põkõ maro, Maaka põkõ maro roropa.


\par }{\PP \VS{9}Mame mokaro asakoro oximõtoh tonese Joape a. Naeroro typoetory tõ tapiakase eya, zokonaka tymaro xirio tõ maro etonatohme.

\VS{10}Typoetory tõ akoĩpyry taropose eya takorõ Apisai maro toto ytotohme amonita tõ maro etonatohme.

\VS{11}Ynara tykase Joape Apisai a:

\par }{\PP — Mokaro xirio tõ ymotye jamihme ahtao kuakorehmako. Morararo omotye xine amonita tõ ahtao ãkorehmãko ase, tykase.

\VS{12}— Oserehpyra exiko! Orẽpyra sehtone kuekyry tõ ewomatohme, Ritonõpo patary tõ ewomatohme roropa. Tyriry se toehtoh rĩko Ritonõpo mana, tykase.


\par }{\PP \VS{13}Mame Joape tõ toytose soutatu tõ maro osetapase xirio tõ maro. Toepase mã toto xirio tomo.

\VS{14}Mame xirio tõ epary tonese ahtao amonita tomo a toepase roropa toh nexiase Apisai wino. Tomõse ropa toto typataka xine ropa. Morarame Joape osetapakehxĩpo toytose ropa Jerusarẽ pona.


\par }{\PP \VS{15}Morarame Izyraeu tomo a typoremãkase toexirykõ eneryke tyya xine, tõximõse ropa toto xirio tomo, emero porehme.

\VS{16}Mame imehnõ xirio tõ tonehpose Hatatezea a moino Eupyrati poe, xixi tũtatoh wino. Mame toytose toto pata Herã pona. Toto esẽme Sopake nexiase Hatatezea soutatu tõ esẽme.

\VS{17}Mame moro poko tuaro Tawi toehse ahtao Izyraeu tõ soutatu tõ tonehse eya oximõme, tuna Joatão takuohse eya xine. Mame toytose toto Herã pona. Moroto xirio tõ tõximõse toto etonatohme Izyraeu tõ maro. Tõsetapapitose toto,

\VS{18}yrome Izyraeu tõ wino xirio tõ toepase toto. 700me kahu poko erohketõ totapase Tawi tomo a, soutatu tõ roropa 40 miume totapase eya xine. Esẽkõ Sopake tuose roropa Tawi tomo a. Toorihse moroto ona po ynororo, etonatoh po

\VS{19}Morarame Hatatezea patary tõ tuisary tomo a tuaro toehse ahtao typoremãkaporykõ poko Izyraeu tomo a osepeme se toehse toh nexiase imaro xine. Tõsekarose toto eya xine Izyraeu tõ poetoryme toehtohkõme. Morarame mokaro xirio tomo amonita tõ akorehmary ropa zuno toehse toh nexiase rahkene.




\par }\Chap{11}{\SH Pate-Sepa maro Tawi
\par }
{\PP \VerseOne{1}Morarame otyro arykatoh toehse ahtao, tuisa tõ toytory se ahtao topetõkara maro osetapase, Joape tonyohse Tawi a Izyraeu soutatu tõ maro porehme. Mame amonita tõ typoremãkase eya xine te, pata Rapa tomyehmase roropa eya xine. Yrome Tawi tehme nexiase Jerusarẽ po.


\par }{\PP \VS{2}Kokonie pukuro, Tawi towõse ropa nyhxĩpo pitiko toytotohme zara poro, tytapyĩ mypatarãnakuroko. Moroto tahtao nohpo tonese eya, epỹko ahtao, nohpo oryximano.

\VS{3}Mame typoetory taropose Tawi a ekaropotohme ipoko. Esety waro toehse ynororo, Pate-Sepa, Eriã ẽxiry, Uria, heteume exikety pyty.

\VS{4}Mame imehnõ omi aronanõ taropose Tawi a mokyro enehtohme tyya. Tooehse ahtao ipoko toehse Tawi. Toekurikase ynororo nuno po munume ehxĩpo, Moeze omihpyry ae ro. Mame tytapyĩ taka toytose ropa ynororo.

\VS{5}Imeĩpo poetoẽme toehtoh waro toehse ynororo. Naeroro omi taropose Tawi a poetoẽme toexiry poko ekarotohme.


\par }{\PP \VS{6}Morarame Tawi a tõmiry taropose Joape a:

\par }{\PP — Uria, heteume exikety enehpoko ya oturutohme, tykase.

\par }{\PP Naeroro moro ae ro moro tyrise Joape a.

\VS{7}Uria tooehse ahtao tõturupose Tawi a eya Joape ehtoh poko, soutatu tõ ehtoh poko, etonatohkõ poko, enara.

\VS{8}Mame ynara tykase Tawi eya:

\par }{\PP — Atapyĩ taka ytoko oseremase pixo, tykase Tawi eya.

\par }{\PP Mame tutũtase ynororo, itapyĩ taka tynekaroryme otyro taropose tuisa a repe.

\VS{9}Yrome tytapyĩ taka ytopyra tokurehse ynororo. Tuisa tapyĩ omõtoh tao rokẽ tynyhse Uria, imehnõ tuisa poetory tõ maro.

\VS{10}Mame tuaro toehse Tawi ahtao, ytopyra tytapyĩ taka Uria ehtopõpyry poko, tõturupose ynororo eya:

\par }{\PP — Oehsenãme mase, okynahxo ameke ehxĩpo. Oty katohme atapyĩ taka ytopyra make? tykase eya.


\par }{\PP \VS{11}Ynara tykase Uria Tawi a:

\par }{\PP — Ritonõpo omihpyry ẽ tapyi pitiko tao mana. Morararo Izyraeu tomo, Juta tõ maro, jesẽ Joape roropa ipoetory tõ esã maro, jarao rokẽ nyhnõko mã toto. Ytosaromepyra ase ytapyĩ taka, otuhse, eukuru ẽse, ypyty maro ehse. Ritonõpo netaryme morara ãko ase, morohne onyripyra sãtãse, tykase Uria.


\par }{\PP \VS{12}Mame ynara tykase Tawi eya:

\par }{\PP — Taro exiko seroae. Mame kokoro aaropõko ropa ase, tykase.

\par }{\PP Morara exiryke tehme toehse Uria Jerusarẽ po moro ae, yrokokoro, enara.

\VS{13}Mame Tawi a toahmase ynororo otuhtohme tymaro, eukuru ẽtohme roropa. Mame tytỹpose ynororo Tawi a. Yrome kokonie pukuro Uria toytose ropa nyhse tynyhtoh pona tapyi erase nyhtoh taka. Tytapyĩ taka ytopyra toehse ynororo.


\par }{\PP \VS{14}Yrokokoro Joape neneryme pape tymerose Tawi a, aropotohme Uria emahpo.

\VS{15}Ynara tymerose eya: “Mose, Uria tyriko etonatoh esemazupurume ehtohme. Mame moroto irumekatoko aorihtohme,” katoh tymerose Tawi a Joape neneryme Uria poko.


\par }{\PP \VS{16}Naeroro pata zomye toytose toto ahtao Uria taropose Joape a esemazupurukõme aehtohme. Moroto topetõkara orẽpyra exiry waro Joape nexiase.

\VS{17}Mame pata poe soutatu tõ tutũtase ahtao osetapase Joape tõ maro, toitoine Tawi poetory tõ totapase eya xine. Uria roropa totapase.


\par }{\PP \VS{18}Mame tõmiry taropose Joape a Tawi zurutohme etonatoh poko.

\VS{19}Ynara tykase Joape tõmiry arone a:

\par }{\PP — Tõturukehse awahtao tuisa a etonatoh poko,

\VS{20}Tohne toehse tuisa ahtao, otarame ekaropõko mana: “Oty katohme pata apuru pũtokoxi mytotou etonatohme? Tuaro pyra mexiahse pyrou ke oworykõ poko kaino pata apuru poe?

\VS{21}Apimereke, Jerupesete mũkuru etapatopõpyry poko tuenikehse matou? Topu tomase ahtao nohpo a kaino, apuru poe totapase ynororo pata Tepe po, toorihse. Oty katohme pata apuru pũtokoxi mytotou?” Morara karyhtao eya, ynara kaxiko eya: “Opoetory Uria roropa toorihse,” kaxiko eya.


\par }{\PP \VS{22}Mame omi arone toytose. Toeporehkase ahtao Tawi turuse eya emero Joape nurupotopõpyry ae ro.

\VS{23}Ynara tykase ynororo Tawi a:

\par }{\PP — Typoremãkase yna jamihme aexirykõke, yna osetaparyhtao aryhnao. Yrome toto taropose ropa yna a pata omõtoh pona ropa.

\VS{24}Mame taky poko exiketõ yna woase pyrou ke apuruhpyry poe. Toitoine opoetory tõ toorihse. Opoetory Uria roropa toorihse, tykase ynororo eya.


\par }{\PP \VS{25}Mame ynara tykase Tawi omi arohpono a:

\par }{\PP — Ynara kaxita Joape a: “Emynyhmara exiko toitoine kysoutatu kõ totapase exiry poko. Toipe osetaparyhtao toitoine orihnõko. Naeroro ajamihtatoko ropa moro pata poremãkapotohme oya xine,” kaxita eya orẽpyra aehtohme ropa, tykase Tawi.


\par }{\PP \VS{26}Mame tynio orihtopõpyry poko totase ahtao Pate-Sepa, Uria pyty a, tyxitase ynororo ipoko.

\VS{27}Moromeĩpo tyhnamokehse ahtao, tonehpose nohpo Tawi a tytapyĩ taka, ipytyme aehtohme. Mame toemũkuase orutuame ynororo. Yrome Tawi nyrihpyry Ritonõpo zamaro pyra nexiase.




\par }\Chap{12}{\SH Tawi zurutopõpyry Natã a
\par }
{\PP \VerseOne{1}Morarame Natã tonyohse Ritonõpo a oturuse Tawi a. Toytose tahtao ynara tykase ynororo eya:

\par }{\PP — Asakoro orutua nexiase imepỹ pata po; toiro mokyro nexiase tymõkomoke exiketyme itamurume, zakorõ tymõkomoke pyra nexiase ipunaka.

\VS{2}Mokyro tymõkomoke exikety kaneru esẽme nexiase tuhke, pui tõ tuhke roropa esẽme nexiase.

\VS{3}Yrome mokyro tymõkomokãkara myhene toiro rokẽ kaneru nohpo nae nexiase, inepekatyhpyry rokene. Toky tuãtanohpose eya tytapyĩ tao, typoenõ maro. Tynapyryke toky tynahpase eya. Tauhpase ynororo tykasanary ke. Enao tynyhse, ẽxiry sã toehse eky eya.

\VS{4}Morarame tymõkomoke exikety katonomory tooehse mokyro tapyĩ taka. Yrome toky toiro menekary se pyra toehse etapatohme, otuhtoh ritohme, tykatonõ maro otuhtohme. Tymõkomokãkara eky rokẽ tapoise eya, kaneru nohpo pitiko totapase eya, tahnose eya tykatonõ maro otuhtohme.


\par }{\PP \VS{5}Mame Tawi tyekĩtapãse Natã omiry etaryke tyya. Mokyro tymõkomoke exikety zehno toehse ynororo. Ynara tykase ynororo Natã a:

\par }{\PP — Ritonõpo netaryme ynara ãko ase: “Mokyro moro rihpono kure aorikyry.

\VS{6}Mokyro a kure epehmary 4me kaneru, morara tyrise eya exiryke,” tykase.


\par }{\PP \VS{7}Mame ynara tykase Natã Tawi a:

\par }{\PP — Omoro mase mokyro. Ynara ãko Ritonõpo, Izyraeu esemy: “Kymenekase Izyraeu tuisaryme oehtohme. Kuewomase oetapara Sauu ehtohme.

\VS{8}Tuisame kyriase Sauu myakãme. Ipytỹpyã ekaroase roropa oya. Izyraeu tõ esẽme kyriase, Juta esẽme roropa. Morohne pitiko ro ahtao oya, itamurumehxo ekarory roropa oya.

\VS{9}Oty katohme jomihpyry tyhtomase oya? Jomipona pyra toehse, oorypyry poko oexiryke. Uria heteu totapapose oya ipyty apoitohme, opytyme aehtohme. Totapapose ynororo oya amonita tomo a.

\VS{10}Naeroro jomipona pyra toehse oexiryke, Uria pytỹpyry tapoise oya exiryke opytyme, jũme opoenõ, apakõ roropa etapãko imehnõ mana.”

\VS{11}Ynara ãko roropa Ritonõpo mana: “Oekyry ke ro oryhmapõko ase, awãnohnõko roropa ase. Oneneryme opyxiã apoĩko ase toto ekarotohme imehnomo a. Jarao toto poko exĩko toh mana.

\VS{12}Tokare pyra oorypyry poko mexiase repe. Yrome emetakamãko ase jarao aehtohme, Izyraeu tõ neneryme, emero porehme,” tykase.


\par }{\PP \VS{13}Mame ynara tykase Tawi Natã a:

\par }{\PP — Yyrypyry poko exiase, iirypyryme ase Ritonõpo neneryme.

\par }{\PP — Ỹ, oorypyry korokãko Ritonõpo mana, tykase Natã, orihpyra mase.

\VS{14}Yrome morohne ritopõpyryke oya Ritonõpo tyhtomase oya. Naeroro omũkuru orihnõko mana, tykase Natã.


\par }{\PP \VS{15}Mame toytose ropa Natã tytapyĩ taka.

\par }{\SH Tawi mũkuru Pate-Sepa maro orihtopõpyry
\par }
{\PP Moromeĩpo Ritonõpo poe Uria pytỹpyry mũkuru, Tawi mũkurume, takuruhtase yronymyryme.

\VS{16}Tõturuse Tawi Ritonõpo a ikurãkapotohme ropa repe. Otuhpyra nexiase tõturutohme Ritonõpo a. Tytapyĩ taka tomõse ynororo, imihme nono po tõmehse ynororo tõpatapoe.

\VS{17}Mame ipoetory tõ tamuximãkõ Tawi owomyry se ropa toh toehse nexiase. Yrome towomyry se pyra nexiase. Tõtukuru se pyra roropa nexiase ynororo.

\VS{18}Morarame 7me tõmehse ahtao toorihse poeto. Morara ahtao ipoetory tõ enaromỹke toh toehse. Tawi zururu se pyra toh nexiase poeto orihtopõpyry poko. Ynara tõsenetupuhse toexirykõke: “Isene ro poeto ahtao kuotururukõ onetara tuisa nexiase. Otara sytatou poeto orihtopõpyry poko zurũko? Otarame rowohpã sã mã owõnõko ropa, tykase toto.”


\par }{\PP \VS{19}Mame mokaro puti puti kary oseya rokẽ tonese ahtao Tawi a, poeto orihtoh poko tonetupuhse eya. Tõturupose ynororo:

\par }{\PP — Norihno poeto? tykase.

\par }{\PP — Ỹ, toorihse, tykase toto.


\par }{\PP \VS{20}Naeroro towõse ropa Tawi nono poe. Toepyse ropa ynororo. Upo imepỹ tamuruse ropa eya. Moromeĩpo Ritonõpo maro oturutoh taka tomõse ynororo Ritonõpo eahmatohme. Mame tytapyĩ taka toytose ropa tahtao tonahsẽ tokaropose eya. Tonehse eya xine ahtao tõtuhse roropa ynororo.


\par }{\PP \VS{21}Ipoetory tomo tõturupose eya:

\par }{\PP — Otara exiryke? Isene ro poeto ahtao otuhpyra mexiase, oxitaryke, oemynyhmaryke. Yrome seromaroro toorihse poeto ahtao, towõse ropa omoro, otuhnõko roropa mase, tykase toto.


\par }{\PP \VS{22}Ynara tykase ynororo:

\par }{\PP — Ỹ, isene poeto ahtao tyxitase ywy, otuhpyra roropa exiase, ynara enetuputyryke ya: Otarame Ritonõpo kure exiryke nupunato poeto enẽko mana. Mame anaorihmapopyra exĩko mana, ase repe.

\VS{23}Yrome seromaroro toorihse poeto. Otyme kure otuhpyra jexiry? Onẽsemãkapopyra ropa ase repe. Ytõko ase eya, yrome oehpyra ropa ya mana, tykase ynororo.


\par }{\SH Saromão enurutopõpyry
\par }
{\PP \VS{24}Mame typyty Pate-Sepa tomuhkehkase Tawi a. Oximaro toehse toto. Mame nohpo poetoẽme toehse ropa, toemũkuase ynororo orutuame, mame mokyro tosehpase Tawi a Saromãome. Mokyro pyno Ritonõpo nexiase.

\VS{25}Naeroro Natã tonehpose eya esehpatohme Jetitia me, ipynohxo Ritonõpo exiryke.


\par }{\SH Pata Rapa apoitopõpyry Tawi a
\par }
{\R (1 Koronika 20.1-3)

\par }{\PP \VS{26}Morara ahtao amonita tõ maro tõsetapase Joape tomo, pata Rapa po, amonita tõ tuisary esary po. Mame Rapa põkõ typoremãkase eya.

\VS{27}Naeroro tõmiry aronanõ tonyohse Joape a Tawi zuruse:

\par }{\PP — Rapa põkõ tunary tapoise yna a. Toto patary apoisasaka roropa ynanase.

\VS{28}Morara exiryke imehnõ soutatu tõ enehko amaro sero pata poremãkatohme oya. Mãpyra oehpyra awahtao ywy roro iporemãkãko ase. Mame jesety ke esehpãko ase, tykase.


\par }{\PP \VS{29}Mame tysoutatu tõ tonehpose Tawi a emero porehme. Rapa pona toytose toto osetapase, mame moro pata typoremãkase eya xine.


\par }{\PP \VS{30}Moroke, amonita tõ neponãmary parimã nae nexiase uuru risemy, omoxiny 34 kirume. Moro tapoise Tawi a tykyryryme ehtohme, topu typyne exikety maro. Moro topu typyne exikety tyrise Tawi a typarimã pokona. Mõkomo itamurume tarose roropa eya xine, moro pata poe.

\VS{31}Mame moro põkõ tyrise eya xine erohketõme, wewe rakatoh ke, serra ke te, nono ahkatoh ke te, wywy ke te, tijoro riry poko roropa, enara. Morara tyrise Tawi a emero Amõ patary põkomo. Mame toytose ropa toto soutatu tõ maro, Jerusarẽ pona ropa.




\par }\Chap{13}{\SH Tamara maro Amanõ
\par }
{\PP \VerseOne{1}Morarame Apisarão, Tawi mũkuru tõxike nexiase, oryxime exikety, esety Tamara. Mokyro poko typenetase Amanõ, imepỹ Tawi mũkuru.

\VS{2}Takuruhtase sã nexiase toryxiry Tamara poko se toexiryke repe. Yrome imaro ehsaromepyra nexiase. Orutua poko exipitopyra roropa mokyro nohpo nexiase.

\VS{3}Morarame Amanõ topeke nexiase, esety Jonatape Ximeia mũkuru, Tawi rui Ximeia nexiase. Tuaro exiketyme sã Jonatape nexiase.

\VS{4}Mame tõturupose ynororo Amanõ a:

\par }{\PP — Omoro mase tuisa mũkurume. Yrome emynyhmãkohxo mase kokoro rokene. Oty katohme? Kuruko kẽty, tykase ynororo. Ynara tykase Amanõ eya.

\par }{\PP — Tamara poko emynyhmãko ase, jakorõ Apisarão oryxiry poko, ise jexiryke, tykase.


\par }{\PP \VS{5}Mame ynara tykase Jonatape:

\par }{\PP — Imihme exiko onyhtoh po, kurãkara samo, tykase. Mame omy tooehse ahtao oenese, ynara kaxiko eya: “Woryxiry Tamara oepyry se ase ynapyry ekarotohme ya. Ah tonahsẽ rino yneneryme, inyriry enery se jexiryke. Mame ynahpãko mã ynororo rahkene,” kaxiko, tykase.


\par }{\PP \VS{6}Naeroro tohrame toehse Amanõ, kure pyra exikety samo.

\par }{\PP Mame tooehse tuisa ahtao, morara tykase ynororo eya:

\par }{\PP — Ajohpãme sã Tamara enehpoko xiaro wyi pixo ritohme yneneryme. Mame ynapyry ekarõko ya mana, tykase.


\par }{\PP \VS{7}Mame tõmiry tonyohse Tawi a Tamara zurutohme:

\par }{\PP — Ytoko Amanõ tapyĩ taka tonahsẽ pixo ritohme inapyryme, tykase.


\par }{\PP \VS{8}Naeroro toytose ynororo typiry Amanõ tapyĩ taka, moroto ynororo tynyhtoh tao. Mame wyi risẽ tapoise nohpo a, tykyryse eya ineneryme. Tokeise roropa eya.

\VS{9}Mame tynyrihpyry touse eya inahpatohme repe. Yrome ise pyra toehse ynororo.

\par }{\PP — Emero aropoko taroino, tykase Amanõ.

\par }{\PP Tutũtase toto emero.

\VS{10}Mame ynara tykase Amanõ toryxiry a:

\par }{\PP — Onyrihpyry enehko xiaro jynyhtoh taka enahtohme, tykase.

\par }{\PP Mame tynyrihpyry tarose Tamara a typiry Amanõ nyhtoh taka ekarotohme eya.

\VS{11}Yrome tarose eya ahtao ekarotohme eya, tapoise ynororo eya. Ynara tykase:

\par }{\PP — Ymaro exiko, woryxiry, tykase.


\par }{\PP \VS{12}— Arypyra pihpi, tykase nohpo. — Ypoko pyra exiko. Sero sã pyra Izyraeu tõ mana. Azahkuru ehtoh xihpyry poko pyra exiko.

\VS{13}Otara exĩko ywy? Aza ytõko ywy ehxiropyra jehtohme? Omoro roropa otara exĩko? Ajoajohpã sã rokẽ exĩko mase Izyraeu tõ rãnao. Ajohpãme sã oturuko tuisa a. Zuaro ase, oya jekarõko mana opytyme, tykase ynororo eya repe.


\par }{\PP \VS{14}Yrome aomipona pyra toehse Amanõ. Jamihmehxo toexiryke ipoko toehse ynororo rahkene.


\par }{\PP \VS{15}Mame ise pyra toehse ynororo yronymyryme. Ajohpe pyra, ipoko typenetatopõpyry motye ise pyra toehse ynororo.

\par }{\PP — Ytoko taroino, tykase Amanõ eya.


\par }{\PP \VS{16}— Arypyra, tykase Tamara eya repe. — Sero saaro jaroporyhtao azahkuru oehtoh motyẽkãko mase, yyryhmatopõpyry oya motye, tykase.

\par }{\PP Yrome aomiry etary se pyra Amanõ nexiase.

\VS{17}Typoetory tykohmase tyya. Ynara tykase:

\par }{\PP — Mose nohpo arota taroino, jarãnaka emako, omõtoh apuruko omõpyra ropa aehtohme, tykase.


\par }{\PP \VS{18}Naeroro ipoetory a Tamara taropose ropa moro tae. Mame omõtoh tapuruse eya.

\par }{\PP Upo kurã ke tupoke Tamara nexiase, mosa roropa zupõ nexiase, tuisa ẽxiry zupõ ke tupoke nexiase, orutua poko exipitopyra ro ahtao.

\VS{19}Oruno tyrise Tamara a tuhpokoxi, tupõ kurã tyxihkase roropa eya toemynyhmaryme. Tomary tõ tyrise eya tõmyty apurume. Tyxitase opore roropa ynororo toytoryme.

\VS{20}Ipiry Apisarão ynara tykase eya:

\par }{\PP — Mokyro Amanõ opoko nexino? Ajohpãme sã xitara exiko, woryxiry. Opiryme mã ynororo. Torẽtyke pyra exiko, tykase.

\par }{\PP Mame Apisarão tapyĩ taka toytose ynororo toiroro ehse, tãkye pyra toexiryke.


\par }{\PP \VS{21}Mame moro poko tuaro toehse tuisa Tawi ahtao tyekĩtapãse ynororo.

\VS{22}Yrome Amanõ maro oturupyra rokẽ Apisarão nexiase, tukurohtao turui zehno nexiase yronymyryme, toryxiry, Tamara tyryhpopãkase eya exiryke.


\par }{\PP \VS{23}Mame asakoro jeimamyry taropose ahtao, toky tõ hpoty sahkãko Apisarão nexiase, kaneru tomo. Paau-Hazoa po toh nexiase typoetory tõ maro pata Eparaĩ pũto. Mame tuisa Tawi poenõ toahmase eya morotona toto ytotohme.

\VS{24}Apisarão tõturuse tuisa maro, ynara tykase ynororo:

\par }{\PP — Oseahmatoh rĩko ase kaneru tõ hpoty sahkatoh poko. Naeroro okohmãko ase, tuisa, opoetory tõ esã maro tãkye oehtohme yna maro, tykase.


\par }{\PP \VS{25}— Arypyra aimo, tykase Tawi. — Yna ytoryhtao emero oerohtoh itamurume exĩko mana, tykase.

\par }{\PP Tumy tykohmase ropa Apisarão a repe. Yrome toytory se pyra Tawi nexiase. Mame tumũkuru taropose tywinoino kure rokẽ repe.


\par }{\PP \VS{26}Yrome ynara tykase Apisarão:

\par }{\PP — Ytopyra awahtao, ajohpame sã, ah urui Amanõ noehno yna maro, tykase.

\par }{\PP — Oty katohme ynororo ytõko nae amaro? tykase Tawi.


\par }{\PP \VS{27}Yrome otuhparo Apisarão toehse. Naeroro etyhpyryme tumũkuru Amanõ taropose Tawi a, imaro aytotohme, imehnõ ipoenõ maro.

\par }{\PP Mame otuhtoh konõto tyrise Apisarão a.

\VS{28}Mame ynara tykase ynororo typoetory tomo a:

\par }{\PP — Etatoko pahne, toetỹse urui Amanõ ahtao, ourutorỹko ase: “Amanõ etapako,” ãko ase. Mame mokyro etapatoko. Enaromyra ehtoko. Ywy roro aorihmapõko ase oya xine. Orẽpyra ehtoko, tykase ynororo.


\par }{\PP \VS{29}Naeroro Amanõ totapase eya xine Apisarão omihpyry ae ro. Mame towõse tuisa poenõ emero. Tokykõ pona, jumẽtu pona tõtyrise toto toepatohkõme.


\par }{\PP \VS{30}Mame toto ytory ropa ahtao tuisa tapyĩ taka, Tawi turuse imepyny a: “Omũkuru tõ emero totapase Apisarão a, tonahkase toto porehme,” tykase repe.


\par }{\PP \VS{31}Mame towõse Tawi, tupõ tyxihkase eya tumũkuru tõ hnamoryme, nono pona typorohse ynororo. Ipoetory tomo a emero roropa, tupõkõ tyxihkase eya xine.

\VS{32}Yrome ynara tykase Jonatape, Ximeia mũkuru, Tawi rui mũkuru:

\par }{\PP — Tuisa Tawi, omũkuru tõ emero pyra totapase toto. Amanõ rokẽ toorihse. Takorony a totapase ynororo, Apisarão a, toryxiry Tamara tyyryhmase exiryke eya.

\VS{33}Naeroro zae pyra: “Opoenõ emero totapase,” katopõpyry. Amanõ rokẽ totapase.


\par }{\PP \VS{34}Morarame Apisarão toepase.

\par }{\PP Mame soutatu moroto nexiase eraseme. Tõsenuhmase ynororo. Ahno tonese eya, tuhkãkõ, osema tao, xixi omõtoh wino, yhtõko toh nexiase ypy emory poe. Toytose ynororo Tawi zuruse, ynara tykase:

\par }{\PP — Orutua kõ yhtõko ypy emory poe osema ae, Horonaĩ poe.


\par }{\PP \VS{35}Ynara tykase Jonatape tuisa Tawi a:

\par }{\PP — Enẽko mase. Omũkuru tõ oehnõko ropa mã toto, ynekarohpyry ae ro, tykase.


\par }{\PP \VS{36}Morara tykase ahtao, Tawi mũkuru tõ tomõse. Opore tyxitase toto, tuisa roropa tyxitase, ipoetory tõ roropa tyxitase yronymyryme.


\par }{\PP \VS{37}Yrome Apisarão toepase, toytose ynororo Taumai, Amiute mũkuru a, pata Kesua esẽ nexiase ynororo. Okynahxo tumũkuru Amanõ tyhnamose Tawi a.


\par }{\PP \VS{38}Mame toytose Apisarão ahtao Kesua pona oseruao jeimamyry taropose moroto eya.

\VS{39}Mame omuhpe toehse Tawi tumũkuru Apisarão poko, emynyhmara toehse ropa ynororo tumũkuru Amanõ poko.




\par }\Chap{14}{\SH Apisarão oehtopõpyry ropa
\par }
{\PP \VerseOne{1}Morarame Joape, Zeruia mũkuru zuaro nexiase Tawi omuhpe ehtoh poko tumũkuru Apisarão poko.

\VS{2}Naeroro typoetory tonyohse Joape a Tekoa pona nohpo, tuaro exikety, enehtohme tyya. Ynara tykase eya:

\par }{\PP — Emynyhmakety sã exiko. Upo amuruko xitakety zupõ sã exikety, oũsety onekurinara exiko. Xitakehpyra exiketõ ipoenohko.

\VS{3}Mame ytoko tuisa Tawi a oturuse, ynara jomiry ekaroko eya, tykase.

\par }{\PP Mame tõmiry tokarose eya Tawi zurutohme.


\par }{\PP \VS{4}Morarame mokyro nohpo toytose ahtao Tawi esaka tosekumuru po typorohse ynororo Tuisa ẽpataka tõmyty nono pokoxi “Imehxo mase, tuisa,” katohme. Ynara tykase ynororo:

\par }{\PP — Kuakorehmako, ajohpãme samo, tuisa, tykase.


\par }{\PP \VS{5}— Oty se hma? tykase Tawi eya.

\par }{\PP Ynara tykase ynororo:

\par }{\PP — Pytỹpome myhene ase. Ynio toorihse.

\VS{6}Asakoro tumũkue exiase. Yrome tõsetapase toto oximaro tupito po. Mame zupokanekõ pyra exiryke takorõ totapase irui a. Toorihse ynororo.

\VS{7}Seromaroro ypatary põkõ emero yzehno toehse mã toto. Umũkuru apoiry se mã toto aorihmapotohme takorõ totapase eya exiryke. Moro riryhtao eya xine tumũkue pyra exĩko ase, kure ehtoh eraximary ya enahkapõko mã toto. Ynio myakã enahkapõko roropa mã toto. Tumũkue pyra typake pyra roropa jyripõko mã toto, tykase.


\par }{\PP \VS{8}Mame ynara tykase Tawi nohpo a:

\par }{\PP — Atapyĩ taka ytoko ropa. Tyripotoh rĩko ase ãkorehmatohme moro poko, tykase.


\par }{\PP \VS{9}— Tuisa, tykase nohpo. — Emero rokẽ riryhtao oya yna akorehmatohme, ywy rokẽ hxirory se hano wekyry tõ maro: “Zae pyra morara,” kananõ nae ahtao. Omoro, tuisa, ohxirory se pyra ase ipunaka oekyry tõ maro, tykase.


\par }{\PP \VS{10}Ynara tykase tuisa eya:

\par }{\PP — Imehnõ oerekohmarytao enehko xiaro. Jũme oerekohmara ropa exĩko mana, tykase.


\par }{\PP \VS{11}— Tuisa, tykase nohpo, — ajohpãme sã oturuko Ritonõpo Oesemy a wekyry tõ poko, umũkuru mỹpory se exiketõ poko, umũkuru etyhpyrymã onetapara toto ehtohme, tykase.

\par }{\PP Mame ynara tykase Tawi eya:

\par }{\PP — Ynara ãko ase, Ritonõpo netaryme, omũkuru onyryhmara imehnõ mã ipunaka, tykase.


\par }{\PP \VS{12}— Tuisa, tykase nohpo. — Oturuxi ropa toiro pitiko.

\par }{\PP — Oturuko, tykase ynororo.


\par }{\PP \VS{13}— Oty katohme azahkuru ehtoh tyrise oya Ritonõpo poetory poko? tykase nohpo, tõturupose. — Katonõ tõ esary poe omũkuru onenehpopyra ropa mase. Naeroro õmihpyry poe ynetaryme, azahkuru osekarõko mase.

\VS{14}Toipe sytatose orihnõko, emero porehme. Kymarokõ tuna sã exĩko tukuãse ahtao nono pona. Ananỹpyra ropa sytatose. Moro saaro toorihse kuahtao xine kuẽsemãkapopyra xine ropa Ritonõpo mana isene ropa kuehtohme. Yrome orutua enehpory ropa waro mase katonõ nonory poe.

\VS{15}Tuisa, oya oehno seromaroro, umũkuru etapary se imehnõ exiryke. Ynara tõsenetupuhse ywy: “Tuisa maro jotururuhtao otarame jakorehmãko mana.

\VS{16}Otarame ypynanohnõko mana umũkuru maro, yna onetapara emỹpokety ehtohme. Mokyro mã yna ouru se sero nono poe, Ritonõpo nekarohpyry poe typoetory tõ esaryme.

\VS{17}Seromaroro õmihpyry ae ro oseremãko ase typynanohse oya jexiryke. Ritonõpo nenyokyhpyry sã mase, ipoe tuaro mase, amaro Kuesẽkõ Ritonõpo exikehpyra exiry se hano.”


\par }{\PP \VS{18}Mame ynara tykase Tawi eya:

\par }{\PP — Ekaropory se ase oya, zae rokẽ kuezuhko roropa.

\par }{\PP — Ekaropoko, tuisa, tykase ynororo.


\par }{\PP \VS{19}— Joape omi poe moehno ya, morara kase? tykase.

\par }{\PP Ynara tykase nohpo:

\par }{\PP — Ajohpe pyra tuaro rukukuh ma keh. Ỹ, opoetory Joape omi poe morohne tyrise ya, morara tykase roropa ywy, tykase.

\VS{20}Tyrise eya ãkorehmatohme zae tyritoh poko oya. Tuaro mase Ritonõpo nenyokyhpyry samo. Emero rokẽ toehse ahtao zuaro mase.


\par }{\PP \VS{21}Imeĩpo Joape turuse Tawi a, ynara tykase ynororo eya:

\par }{\PP — Ise oehtoh rĩko ase. Ytoko, umũkuru Apisarão enehta ropa, tykase Tawi Joape a.


\par }{\PP \VS{22}Morara kary etaryke tyya Joape typorohse nono pona Tawi ẽpataka “Tuisa imehxo mase,” katohme.

\par }{\PP — Kure rokẽ oripõko ase Ritonõpo a. Seromaroro azamaro jehtoh waro ase rahkene, ynekaropohpyry totase oya exiryke, tykase.


\par }{\PP \VS{23}Morarame Kesua pona toytose Joape Apisarão enehse Jerusarẽ pona ropa.

\VS{24}Yrome ynara tykase Tawi:

\par }{\PP — Ah nytono tytapyĩ taka, esary pyra mana ytapyĩ tao, mokyro enery se pyra jexiryke.

\par }{\PP Naeroro tytapyĩ taka toytose Apisarão. Tuisa enese ytopyra tokurehse ynororo.


\par }{\SH Apisarão maro toekurãkase ropa Tawi
\par }
{\PP \VS{25}Morarame Izyraeu po Apisarão panõ pyra nexiase. “Nuasemã kurano,” tykase toto ipoko. Ahmitahpyry pyra nexiase ynororo, kure ynororo zupuhpyry poe ipupuru pona ro.

\VS{26}Tũsehke roropa mosa nexiase ynororo. Jeimamyry punero tũsety tysahkapose eya, mosa ahtao, omoxĩ ahtao. Mame isahkane a zũsety tukuhse ahtao asakoro kirume nexiase, tukuhse ahtao tuisa omoxinety kuhtoh ke.

\VS{27}Mame tumũkue nexiase oseruao, tõxike roropa toiro, esety Tamara, oryximã enekure exikety.


\par }{\PP \VS{28}Mame asakoro jeimamyry taropose Apisarão a Jerusarẽ po. Yrome tumy onenepyra nexiase.

\VS{29}Morarame Joape tykohmapose tyya Apisarão a repe Tawi zurutohme typoko. Yrome toytory se pyra Joape kynexine. Morara exiryke tõmiry taropose ropa eya Joape oehtohme repe. Yrome ytopyra tokurehse ropa ynororo.

\VS{30}Naeroro ynara tykase Apisarão typoetory tomo a:

\par }{\PP — Enetoko ke, tutupike Joape utupi pũto, inarykahpyry moro sewata. Apoto zukatatoko jahkatohme itupi po, tykase.

\par }{\PP Mame toytose toto Joape tupi zahkase.


\par }{\PP \VS{31}Axĩ toytose Joape Apisarão tapyĩ taka oturupose:

\par }{\PP — Oty katohme utupi tyahkase opoetory tomo a?


\par }{\PP \VS{32}Ynara tykase Apisarão eya:

\par }{\PP — Kykohmapoase repe joturutohme oya. Seromaroro oytory se ase tuisa Tawi a oturupose, ynara kaxita eya: “Oty katoh kuenehpoase ropa Kesua poe? Kurehxo exiry moroto ro jahtao,” tykase Apisarão. — Jotururu se ase tuisa maro. Popyra jahtao eya jetapapory se ase eya, tykase.


\par }{\PP \VS{33}Naeroro toytose Joape oturuse Tawi maro. Moromeĩpo Apisarão tonehpose tyya Tawi a. Tooehse ahtao tosekumuru po typorohse ynororo Tawi ẽpataka “Tuisa imehxo mase,” katohme. Mame typohse ynororo jumy a.




\par }\Chap{15}{\SH Tuisame se Apisarão tumy myakãme
\par }
{\PP \VerseOne{1}Moromeĩpo, tykanary kawaru tõ maro topekahse Apisarão a toytotohme ropa. Orutua kõ tymenekase roropa eya 50me tosemazupurume ytoketõme tururume.

\VS{2}Mame towõse ynororo pakeimo toytotohme pata omõtoh taka osema ehpikoxi. Mame tooehse ahno ahtao oturutohme tuisa Tawi maro, tykohmase ynororo Apisarão a:

\par }{\PP — Oty poe moehno? tykase eya. Mame tozuhse eya typatary esety tokarose Izyraeu tõ patary.

\VS{3}Mame Apisarão ynara tykase eya:

\par }{\PP — Etako pahne! Tyriry se oehtoh zae mana. Yrome oetane pyra mana. Tuisa nyripohpyry pyra.

\VS{4}Mame ynara tykase roropa:

\par }{\PP — Tymenekase apiakaneme jahtao, tooehse awahtao ya zae ehtoh poko tuaro oehtohme, zae rokẽ ãkorehmary ya, tykase.


\par }{\PP \VS{5}Morararo imehnõ tooehse ahtao porohse tosekumuru po “Imehxo mase,” katohme, mokyro toahmase eya, emary tapoise eya mokyro eahmaryme.

\VS{6}Morara tyrise Apisarão a emero Izyraeu tomo, tooehse toto ahtao tuisa Tawi a, zae ehtoh poko apiakapotohme eya. Moromeĩpo Izyraeu tõ eano tomatonanohse sã eya jumy pyno toto ehxĩpo.


\par }{\PP \VS{7}Morarame 4me jeimamyry taropose ahtao ynara tykase Apisarão tuisa Tawi a:

\par }{\PP — Ytoxi Eperõ pona ynekarory zahkatohme jomihpyry ae ro Ritonõpo a.

\VS{8}Pata Kesua po, Xiria po jahtao ynara akene ya rokene: “Ritonõpo a tarose ropa jahtao Jerusarẽ pona eahmãko ase Eperõ po.”


\par }{\PP \VS{9}— Kure rokẽ ytoko, tykase tuisa Tawi eya.

\par }{\PP Mame toytose ynororo Eperõ pona.

\VS{10}Morara exiryke tokare pyra typoetory taropose Apisarão a Izyraeu tõ patary poro ynara katohme: “Rueimo etaryhtao oya xine ynara kahtoko: ‘Apisarão tuisame toehse mana Eperõ po.’ ”


\par }{\PP \VS{11}200me orutua kõ toytose toto Jerusarẽ poe Apisarão maro. Toahmase toexirykõke toytose toto imaro, yrome tuaro pyra toh nexiase inyriry poko.


\par }{\PP \VS{12}Mame tynekarory zahkaryhtao Apisarão a, Aitopeu tykohmapose eya pata Kiro poe aehtohme. Tawi akorehmaneme Aitopeu nexiase zae ehtoh poko tuaro aehtohme. Moro ke jamihmehxo Tawi myakãmary se exiketõ tooehse Apisarão maro. Tuhkãkõ roropa imaro tooehse toh nexiase.


\par }{\SH Jerusarẽ poe Tawi epatopõpyry
\par }
{\PP \VS{13}Mame omi enehne tooehse Tawi zuruse: “Izyraeu tõ emero omũkuru, Apisarão maro toehse,” tykase.


\par }{\PP \VS{14}Naeroro ynara tykase Tawi typoetory esamo a, tymaro exiketomo a Jerusarẽ po:

\par }{\PP — Epara kuahtao xine kuetapatorỹko Apisarão mana. Ehmaropa axiny; axĩ pyra kuahtao xine kuapoitorỹko mã toto, kyporemãkatorỹko mã toto. Sero pata põkõ etapãko roropa mã toto, tykase.


\par }{\PP \VS{15}— Aõ, taro ynanase õmipona yna ehtohme, tykase ipoetory tõ esã eya.


\par }{\PP \VS{16}Toytopitose Tawi tytapyĩ taõkõ maro, emero, atakenaka ekahmãko toh nexiase. Ipyxiã 10mãkõ rokẽ tynomose eya tytapyĩ kurãkananõme.


\par }{\PP \VS{17}Pata poe tutũtase Tawi tõ ahtao, imoihmãkõ maro tapyi etyhpyry kuroko toytose toto ahtao totypohse toto.

\VS{18}Ipoetory tõ emero toexikihmase tuisa ẽpataka, atakenaka toytose keretita tõ ahtao, peretita tõ maro. Mokaro soutatu tõ 600mãkõ Kate poe imaro aehtyã, toytose roropa toto tuisa ẽpataka.

\VS{19}Mame ynara tykase Tawi mokaro esemy, Itai a:

\par }{\PP — Oty katoh ymaro ytõko mah? Ytoko ropa tuisame exisenã, Apisarão maro oehtohme. Katonõme mase, apatary poe aepyhpyryme oexiryke, moe mase apatary poe.

\VS{20}Okynã pyra ro mase taro, naeroro otyme kure oytory ymaro? Aza jytory zuaro pyra ase. Ytoko ropa, amarokõ aroko ropa, opyno xine exikehpyra Ritonõpo mana, amaro xine exikehpyra roropa mana, tykase Tawi.


\par }{\PP \VS{21}Yrome Itai a tozuhse. Ynara tykase ynororo:

\par }{\PP — Tuisa Tawi, ynara ãko ase oya Ritonõpo, isene Exikety netaryme: “Amaro ytõko ase, aza rokẽ oytoryhtao amaro ytokehpyra ase jorikyry ponãmero.”


\par }{\PP \VS{22}— Kure! tykase Tawi. — Ahtao ytoko osemazuhme!

\par }{\PP Naeroro toytose Itai tomo osemazuhme, orutua kõ maro, typoenõkõ maro.

\VS{23}Mame Tawi marõkõ tũtaryhtao pata poe, xitãko toh nexiase opore. Iporiry Keterõ takuohse eya xine ona pona toytotohkõme, ahno esaka pyra.


\par }{\PP \VS{24}Mokaro maro oturukety Zatoke nexiase rewita tõ maro, Ritonõpo omihpyry ẽ arõko toh nexiase. Moroto typorohkase eya xine nono pona pata poe imoihmãkõ tũtakepyry eraximatohme. Oturukety Apiataa moroto roropa nexiase.

\VS{25}Mame Zatoke a ynara tykase tuisa Tawi:

\par }{\PP — Ritonõpo omiry ẽ arotoko ropa pata pona. Ypyno Ritonõpo ahtao jenehnõko ropa xiaro mana. Ahtao aomihpyry ẽ enẽko ropa ase, esary roropa.

\VS{26}Yrome, Ritonõpo zamaro pyra jahtao, ah nyrino tỹpenery ae rokene, tykase.


\par }{\PP \VS{27}Mame ynara tykase roropa Tawi Zatoke a:

\par }{\PP — Ritonõpo maro oturuketyme mase. Ytoko ropa pata pona, torẽtyke pyra, omũkuru Aimaa maro, Jonata, Apiataa mũkuru maro.

\VS{28}Mame õmiry eraximãko ase, tuna Joatão akuohtoh po, ona pona ytotoh po, tuaro jehtohme, tykase.


\par }{\PP \VS{29}Naeroro Ritonõpo omihpyry ẽ tarose ropa Apiataa tomo a Zatoke maro Jerusarẽ pona, moroto tehme toh nexiase.


\par }{\PP \VS{30}Xitãko Tawi nexiase toytoryme ypy Oriwera pona; zupuhpyry tyõtose kamisa ke toemynyhmaryme, tysãtajake pyra roropa nexiase. Imarõkõ roropa xitãko toh nexiase toytorykõme, tupuhpyrykõ tyõtose kamisa ke eya xine.

\VS{31}Mame Tawi zuaro toehse Aitopeu roropa Apisarão akorehmaneme ehtoh poko, naeroro ynara tykase ynororo:

\par }{\PP — Ritonõpo Kapuaono, Aitopeu tuaro ehtoh tyriko tuaro pyra exikety omiry samo, Apisarão otupitohme rokẽ rahkene, tykase Tawi Ritonõpo a.


\par }{\PP \VS{32}Mame ypy emory pona toeporehkase Tawi ahtao Ritonõpo eahmatopõpyry pona, tope Husai, arakitame exikety tonese. Moroto eraximãko nexiase, zupõ toexihxihkase, nonohpe zupuhpyry po roropa toemynyhmatohke.

\VS{33}Ynara tykase Tawi eya:

\par }{\PP — Ymaro ytopyra exiko jakorekehkaryino.

\VS{34}Yrome oytory ropa ahtao pata pona, ynara kaxiko Apisarão a: “Opoetoryme exĩko ase, Tuisa, omy poetoryme jehtopõpyry samo.” Morarame jakorehmãko mase Aitopeu omiry Apisarão netaryme otururuhtao oya tuaro pyra exikety samo, toto otupitohme.

\VS{35}Mame moroto amaro Ritonõpo maro oturuketõ Zatoke, Apiataa roropa, enara. Toto zuruko emero onetapohpyry tuisa tapyĩ tao.

\VS{36}Toto mũkuru tõ Aimaa, Jonata maro moroto exĩko ma toto. Omi enehpoko eya xine emero rokẽ etaryhtao oya, zuaro jehtohme, tykase Tawi.


\par }{\PP \VS{37}Naeroro Tawi epe Husai toeporehkase Jerusarẽ pona Apisarão omomyryhtao pata pona.




\par }\Chap{16}{\SH Zipa maro Tawi
\par }
{\PP \VerseOne{1}Mame ypy Oriwera emory moino akoxi pitiko toytose Tawi ahtao, tõseporyse ynororo Zipa maro, Mepiposete poetory. Jumẽtu tõ nae nexiase asakoro, wyi nae nexiase 200me te, uwa epery asarahtyã 100 kaxome te, imepỹ epery roropa oximõtoh 100 kaxome te, uwa eukuru jehnahpyry roropa toiro eukuru ẽ pehme nexiase.


\par }{\PP \VS{2}— Oty katoh senohne menehno? tykase Tawi Zipa a.

\par }{\PP — Jumẽtu tõ mã epo oytotohme oekyry tõ maro, tykase Zipa. Wyi moro epery tõkehko orutua kõ napyryme mana, uwa eukuru jehnahpyry moro totaehse exiketõ okurume pixo ona po, tykase.


\par }{\PP \VS{3}Mame ynara tykase Tawi:

\par }{\PP — Otoko Mepiposete, oesẽ Sauu parỹpyry nae?

\par }{\PP — Tehme mã ynororo Jerusarẽ po ynara exiryke: “Seroae Izyraeu tõ jyrĩko tuisame, ytamuru esahpokoxi,” ãko osenetupuhnõko mana, tykase Zipa.


\par }{\PP \VS{4}Mame tuisa Tawi ynara tykase Zipa a:

\par }{\PP — Mepiposete kyryrỹpyry emero esẽme orĩko ase, tykase.

\par }{\PP Ynara tykase Zipa:

\par }{\PP — Opoetoryme ase, tuisa imehxo mase, jesemy, zae ehtoh riry se rokẽ ase, jũme rokẽ azamaro jehtohme!


\par }{\SH Ximei maro Tawi
\par }
{\PP \VS{5}Mame tooehse tuisa Tawi ahtao pata Paurĩ pona Ximei, Jera mũkuru, Sauu ekyrỹpyry, tutũtase pata poe oseporyse Tawi maro. Tuisa tykerekeremapitose eya aepyryhtao.

\VS{6}Topu tõ tomapitose eya Tawi tõ pona, ipoetory tõ esã pona roropa, Tawi tomyehmase soutatu tomo a ahtao ro.

\VS{7}Tawi kerekeremaryme ynara tykase Ximei:

\par }{\PP — Taroino ytoko ahno etapahpono! imehnõ ryhpopãkane!

\VS{8}Oepehmãko Ritonõpo mana Sauu ekyrỹpyry etapatopõpyryke oya, tuisame oehtohme imyakãme. Naeroro seromaroro omyakamãko Ritonõpo mana omũkuru ke, tyyryhmase omoro, otapatono!


\par }{\PP \VS{9}Mame ynara tykase Apisai, Zeruia mũkuru tuisa a:

\par }{\PP — Otyme kure okerekeremary mokyro a, tuisa? Ahno xihpyry rokẽ mose ro, ahtao ytoxi mose zupuhpyry sahkase, tykase.


\par }{\PP \VS{10}Yrome ynara tykase Tawi, Apisai a, irui Joape a roropa:

\par }{\PP — Torẽtyke pyra ehtoko mose poko. Ritonõpo omi poe mose ro ykerekeremaryhtao, aomiry mynyhpãkapory se pyra ase, tykase.


\par }{\PP \VS{11}Mame ynara tykase Tawi Apisai a typoetory esamo a roropa:

\par }{\PP — Mãkara umũkuru ro nymyry, jetapary se toehse. Ahtao oty katoh osenuruhkãko hano mose ro Pẽjamĩ pary jetapary se ahtao isaaro? Naeroro mose ro onerekohmara ehtoko. Ah ykerekeremano Ritonõpo omi poe exiryke morara tyrĩko mana.

\VS{12}Otarame jetuarimary enẽko Ritonõpo mana. Mame kurãkõ ekarõko ya mana, ykerekerematopõpyry myakãme.


\par }{\PP \VS{13}Naeroro Tawi tõ toytose ro osema ae. Ximei roropa toytose ypy emory poro toto etonie, ikerekeremãko ro kynexine toytoryme, topu tõ emãko, nono tõkehko roropa emãko Tawi pona.


\par }{\PP \VS{14}Mame toeporehkase toto tuna Joatão pona, tuisa, tymarõkõ maro. Totaehse toh nexiase, moroto tõseremase toto.


\par }{\SH Apisarão Jerusarẽ po
\par }
{\PP \VS{15}Morarame Apisarão tõ toeporehkase toto Jerusarẽ pona Izyraeu tõ maro, Aitopeu imaro nexiase.

\VS{16}Mame Husai, Tawi akorehmane tõsẽpatakãmase Apisarão maro, tykohtase ynororo, ynara tykase:

\par }{\PP — Okynahxo isene exiko tuisa! Okynahxo isene exiko tuisa!


\par }{\PP \VS{17}Ynara tykase Apisarão eya:

\par }{\PP — Oepe pyno pyra mexihno? Oty katoh imaro ytopyra make? tykase.


\par }{\PP \VS{18}Ynara tykase Husai Apisarão a:

\par }{\PP — Arypyra, Ritonõpo nymenekahpyry maro ase, moxiã maro, Izyraeu tõ emero nymenekahpyry maro. Amaro ase exĩko.

\VS{19}Morara exiryke onoky poetoryme erohnõko ha? Ywy jesẽ mũkuru poetoryme erohnõko ase. Omy poetoryme jehtopõpyry sã, opoetoryme ase erohnõko, tykase.


\par }{\PP \VS{20}Mame Aitopeu a ynara tykase Apisarão:

\par }{\PP — Tarona toehse kuexirykõke kuamorepako seromaroro tuaro jehtohme, oty rĩko ha taroino? tykase.


\par }{\PP \VS{21}Ynara tykase Aitopeu:

\par }{\PP — Omy pyxiã poko exiko, mokaro tynomose eya tytapyĩ konõto eraseme toto ehtohme. Morara ahtao Izyraeu tõ emero zuaro exĩko omy epeme pyra oexiry poko. Mame amaro exiketõ atãkyemãko mã toto, tykase.


\par }{\PP \VS{22}Naeroro tapyi pitiko tyrise eya xine Apisarão kyryryme tuisa tapyĩ zara po. Mame moroto imoihmãkõ ẽpataka nohpo tõ poko toehse Apisarão, tumy pyxiã poko.


\par }{\PP \VS{23}Tuisa amorepaneme Aitopeu ahtao aomiry omipona toehse etananomo, Ritonõpo omihpyry omipona ehtoh samo; morara Tawi nexiase, morara Apisarão nexiase roropa.




\par }\Chap{17}{\SH Aitopeu akorekehkatopõpyry Husai a
\par }
{\PP \VerseOne{1}Mame ynara tykase Aitopeu Apisarão a:

\par }{\PP — Kuaropoko, 12 miume soutatu tõ menekãko ase, toto ytotohme seroae ro, koko, Tawi zupitohme.

\VS{2}Totaehse ynororo ahtao ro typoremãse sã ahtao imaro yna osetapãko. Oserehnõko mana, imarõkõ epãko mã toto. Mame tuisa rokẽ etapãko ynanase,

\VS{3}imarõkõ enehnõko ropa ynanase oya, ahno pyty oepyry ropa samo tynio a ropa. Toiro orutua rokẽ etapary se oexiryke, totapase ynororo ahtao imehnõ towomasẽme exĩko, tykase Aitopeu.


\par }{\PP \VS{4}Mokyro omiry etaryke tyya xine, “Kure,” tykase Apisarão tomo, Izyraeu tõ tamuxiry tõ maro.


\par }{\PP \VS{5}Yrome ynara tykase Apisarão:

\par }{\PP — Husai ikohmatoko aomiry etatohme kyya xine, tykase.


\par }{\PP \VS{6}Mame Husai tooehse ahtao, ynara tykase Apisarão:

\par }{\PP — Aitopeu a ynara tyritoh tokarose yna a. Zae oya nae aomihpyry omipona yna ehtohme? Arypyra ahtao oty enetupuhnõko ma? tykase.


\par }{\PP \VS{7}Mame ynara tykase Husai Apisarão a:

\par }{\PP — Aitopeu omihpyry seromaroro kure nymyry pyra mana.

\VS{8}Omy waro mase imarõkõ roropa. Osetapaketõme mã toto. Orẽpyra exiketõme mã toto, uusa itu htaõ samo, ipoenõ ewinoino tarose ahtao. Torẽnase roropa omy mana etonatoh poko. Nyhpyra mã ynororo typoetory tõ maro.

\VS{9}Seromaroro tõtonẽse mana oramao, otarame imepỹ otonẽtoh tao. Naeroro opoetory tõ etapapitoryhtao omy a, moro poko etananõ ynara ãko: “Apisarão tõ typoremãkapose toto,” ãko.

\VS{10}Morara ahtao opoetory, soutatu tõ, orẽpyra toto ahtao ro, reão tõ samo, oserehnõko mã toto. Izyraeu tõ emero omy orẽpyra ehtoh waro, imarõkõ roropa orẽpyra ehtoh waro mã toto.

\VS{11}Naeroro ynara ãko ase oya: “Izyraeu tõ, emero pata tõ poe enehpoko oya, ikuhpỹme isawã sã oehtohkõme. Mame omoro ro toto arõko etonatohme.

\VS{12}Mame mokaro enẽko sytatose, aza rokẽ tonẽse toto ahtao, tuaro pyra ro ynororo ahtao. Epara mã ynororo, imarõkõ roropa epara mã toto.

\VS{13}Toepase ynoro ahtao imepỹ pataka, tyrise exikety ypy po, ytõko sytatose emero porehme, eary ke moro pata itywyhmase, topu onynomopyra sytatose moro ypy po.”


\par }{\PP \VS{14}Mame ynara tykase Apisarão tomo, Izyraeu tõ maro:

\par }{\PP — Husai omiry kurehxo. Aitopeu omihpyry kure hkopyra, tykase.

\par }{\PP Aitopeu omiry kurã riry se Ritonõpo nexiase tuaro pyra exikety omiry samo, aomipona pyra toto ehtohme, Apisarão wãnohtohme.


\par }{\SH Turuse Tawi ahtao toepase ropa
\par }
{\PP \VS{15}Mame Zatoke tõ Apiataa maro turuse Husai a: Aitopeu omihpyry Apisarão tõ a, Izyraeu tõ tamuxiry a roropa, tokarose eya: “Ynara ãko Aitopeu tyritohme repe. Yrome ywy tyoro osenetupuhnõko ase. Ynara tyriry ywy.” Mame tõmihpyry Apisarão a tokarose eya xine, mame ynara tykase Husai eya xine:


\par }{\PP \VS{16}— Seromaroro axĩ ke omi aropoko Tawi a, ynara kahtoko eya:

\par }{\PP “Ẽmehpyra exiko osema tao, ona po. Axĩ ke tuna Joatão akuohko, ekurehpyra exiko, orihpyra oehtohme amarõkõ maro,” tykase.


\par }{\PP \VS{17}Jonata tõ Aimaa maro tehme toh nexiase Rojeu tunary po, omihpo enehne eraximãko. Pata põkomo a tõseneporykõ se pyra nexiase toto. Imepỹ poetory nohpo rokẽ toytose toto zuruse, tynetahpyry poko te, tynenehpyry poko roropa, morohne poko toto ytotohme Tawi zuruse.

\VS{18}Yrome tonese toto nuasemano a, mokyro a Apisarão turuse. Tonese toto ahtao axĩ toytose toto imepỹ tapyĩ taka Paurĩ pona. Tuna eutary nae nexiase tapyi pũto. Moro taka tomõse toto.

\VS{19}Ahno pyty ãty ke tapuruse moro, tiriiku puhturu epona tyrise eya tuaro pyra imehnõ ehtohme.

\VS{20}Mame Apisarão nenyohtyã tooehse ahtao tõturupose eya xine nohpo a:

\par }{\PP — Otoko hna Aimaa, Jonata maro? tykase toto.

\par }{\PP — Tuna Joatão akuohno toto, tykase nohpo.

\par }{\PP Mame tupise eya xine repe. Yrome toto onenepyra ahtao toytose ropa toto Jerusarẽ pona.

\VS{21}Mame toytose ropa toto ahtao, Jonata tõ tutũtase ropa tuna eutary ae, toytose toto Tawi zuruse. Aitopeu omihpyry tokarose eya xine Tawi a, ynara tykase roropa toto eya:

\par }{\PP — Axĩ ke tuna Joatão akuohko!


\par }{\PP \VS{22}Mame Tawi tõ toytose imarõkõ maro, tuna Joatão takuohpitose eya xine. Mame ẽmepyryhtao, takuohse eya xine emero porehme.


\par }{\PP \VS{23}Morarame tõmiry omipona pyra Apisarão tõ ehtoh waro toehse Aitopeu ahtao, toky jumẽtu pona tõtyrise ynororo, toytose tytapyĩ taka. Mame tykyryry tõ tukurãkase ahtao tõsesenãse ynororo. Tonẽse ekepyry jumy zonẽtopõpyry aka.


\par }{\PP \VS{24}Mame tuna Joatão takuohse Apisarão ahtao, Izyraeu tõ maro, Tawi toeporehkase pata Maanaĩ pona.

\VS{25}(Soutatu tõ esẽme Amasa tyrise Apisarão a, Joape myakãme. Amasa, Itira mũkurume kynexine, iximaeume exikety; Jeny Apikaiu kynexine, Naasa ẽxiry, Zeruia akorõ roropa kynexine, Joape ẽ akorony.)

\VS{26}Mame Apisarão Izyraeu tõ maro tõsesarise toh nexiase Kireate nonory po.


\par }{\PP \VS{27}Mame Maanaĩ pona toeporehkase Tawi ahtao, tõseporyse Sopi maro Naasa mũkuru, pata Rapa põ Amõ nonory po, Makia maro Amieu mũkuru, Ro-Tepaa pono, Paazirai Rojerĩ põ maro, Kireate pono.

\VS{28}Nyhtoh tonõ tonehse eya xine, paxiha tõkehko, oripo maro, tonahsẽ roropa tonehse eya xine, tiriiku, sewata, kajama, kumataimo tõkehko, okonepy panõ puhturu ipuruhpyry, erewija tomo te,

\VS{29}ano zeni, keiju, pui suhsuru akyhsemy, kaneru tõ, enara. Tuaro toh nexiase Tawi tõ omise ehtoh poko, etaehnõko, tutunazehnase toto ona poro toytorykohtao.




\par }\Chap{18}{\SH Apisarão orihtopõpyry
\par }
{\PP \VerseOne{1}Mame tysoutatu tõ tanonohpose Tawi a, toto apiakatohme, miume oximõme exiketomo te, 100me oximõme exiketomo, enara. Tosẽke toto tyrise eya.

\VS{2}Mame oseruao oximõmãkõ taropose eya, toiro Joape maro aytotohkõme te, toiro Apisai maro aytotohkõme te (Apisai Joape akorõ nexiase, Zeruia mũkuru) imepỹ oximõmãkõ Itai Kate põ maro taropose eya. Ynara tykase Tawi eya xine:

\par }{\PP — Ywy roropa amaro xine ytõko ase, tykase.


\par }{\PP \VS{3}Yrome ynara tykase toto eya:

\par }{\PP — Kurehxo ytopyra oexiry, tuisa. Typoremãkapose yna ahtao, yna eparyhtao, zokonaka yna etaparyhtao kuepetõkara a, “Otara,” kara mã toto. Yrome omoro mase 10 miume yna ehtoh samo. Naeroro kurehxo tehme oexiry taro pata po, akorehmatoh enehpotohme yna a, tykase toto.


\par }{\PP \VS{4}— Ahtao, ise oehtohkõ rĩko ase, tykase tuisa Tawi eya xine. Pata tũtatoh po xikihme toehse ynororo, typoetory soutatu tõ tutũtase ahtao, miumãkõ oximaro te, 100mãkõ oximaro, enara.

\VS{5}Mame ynara tykase Tawi typoetory esamo a, Joape a te, Apisai a te, Itai a roropa:

\par }{\PP — Ypyno awahtao xine, umũkuru Apisarão onetapara ehtoko, tykase ynororo. Moro Tawi nyripory totase soutatu tomo a, esamo a, enara.


\par }{\PP \VS{6}Morarame toytose toto osetapase Izyraeu tõ maro. Tõsetapase toto itu htao Eparaĩ po.

\VS{7}Moroto Izyraeu tõ typoremãkase Tawi poetory tomo a. Tuhke toorihse toto moro ae, 20 miume orutua kõ toorihse.

\VS{8}Sapararahme toehse toto tõsetaparykõ poko, moro nono poro porehme, itu htao toorihse tuhkãkõ roropa, tõsetapatohkõ motye.

\VS{9}Mame Apisarão tõseporyse Tawi poetory tõ maro. Mura po ytõko nexiase, wewe konõto zopikoko aytoryhtao, zũsety tyryhse wewe amoriry pokona. Mura toytose ro axiny, tyhwyme Apisarão tynomose.

\VS{10}Mame Apisarão tonese ahtao Tawi poetory a, Joape turuse eya:

\par }{\PP — Apisarão eneno tyhwyme wewe amoriry poko, tykase.


\par }{\PP \VS{11}— Meneno? tykase Joape. — Oty katoh onetapara make? Totapase oya ahtao parata ekarory oya 10me, soutatu mety eary maro, tykase.


\par }{\PP \VS{12}Yrome tozuhse ynororo eya:

\par }{\PP — Miume parata ekaroryhtao ya, Tawi mũkuru onetapara jexiry. Tuisa omihpyry etano, oururuhtao, Apisai maro, Itai maro: “Umũkuru ewomatoko, ypyno awahtao xine,” nykano, tykase.

\VS{13}Aomipona pyra toehse jahtao, Apisarão totapase ya ahtao tuisa Tawi zuaro exiry - emero zuaro mana - jewomara mexiry.


\par }{\PP \VS{14}— Oneraximara ase, tykase Joape.

\par }{\PP Mame oseruao warata ke tuose eya. Apisarão tuose eya eano pona, tyhwyme ro ynororo ahtao wewe poko.

\VS{15}Mame Joape poetory tomo a, 10mãkomo a, Apisarão tomyehmase, totapakehse ynororo eya xine rahkene.


\par }{\PP \VS{16}Mame rueimo totose Joape a, soutatu tõ osetapakehpotohme. Mame Izyraeu tõ tokahmakehse Tawi poetory tomo a. Tooehse ropa toto.

\VS{17}Apisarão ekepyry tomase eya xine oramãka itu htao. Epona topu tõ tomase eya xine kaetokohxo. Izyraeu tõ emero toepase ropa tytapyĩkõ taka ropa.


\par }{\PP \VS{18}Orihpyra ro tahtao topu risẽ tyrise Apisarão a Tuisamãkõ esary po jakanahmã po, typoko wenikehpyra imehnõ ehtohme. Ynara tõsenetupuhse ynororo: “Tumũkue pyra jexiryke sero topu esehpãko ase jesety ke.” Seroae ro moro poko: “Apisarão nyrihpyry,” ãko mã toto inyrihpyry poko.


\par }{\SH Tumũkuru hnamotopõpyry Tawi a
\par }
{\PP \VS{19}Mame Aimaa Zatoke mũkuru ynara tykase:

\par }{\PP — Ytoxi axiny, tuisa Tawi zuruse, Ritonõpo a typynanohse aexiry poko epetõkara wino, tykase.


\par }{\PP \VS{20}— Arypyra, tykase Joape. — Seroae omi kurã anaropyra mase. Imepỹ ẽmepyry ae rokẽ omi arõko mase. Yrome seroae arypyra, toorihse tuisa mũkuru exiryke, tykase.


\par }{\PP \VS{21}Mame typoetory Etiopia pono a ynara tykase:

\par }{\PP — Ytoko omoro, tuisa zuruse onenehpyry poko, tykase.

\par }{\PP Tosekumuru po typorohse ynororo Joape ẽpataka. Mame toytose axiny.


\par }{\PP \VS{22}Mame Aimaa tõturuse ropa Joape a:

\par }{\PP — Ajohpãme sã ytoxi, omi arose roropa, oty kara otara rokẽ toehse ahtao.

\par }{\PP — Oty katoh oytory se hma aimo? tykase Joape. — Epehpyry anapoipyra mase oytotamitu epehpyryme, tykase.


\par }{\PP \VS{23}— Oty kara. Jytory se rokẽ ase, tykase ropa Aimaa.

\par }{\PP — Ahtao ytoko, tykase Joape.

\par }{\PP Mame toytose Aimaa tururume ona poro osema ae. Mokyro Etiopia põ tymotyẽkase eya.


\par }{\PP \VS{24}Typorohse Tawi nexiase pata omõtoh pota tao, enene tõnuhse apuru pona, zara po kae. Tõsenuhmase ynororo ahtao orutua tonese eya toiroro, tururume oehnõko.

\VS{25}Tuisa turuse eya, mame ynara tykase Tawi:

\par }{\PP — Toiroro ynororo ahtao, omi kurã enehnõko mana, tykase.

\par }{\PP Moe hkopyra toehse nexiase.


\par }{\PP \VS{26}Morarame imepỹ tonese enene a, tururume oehkety. Apuru erase tykohtase:

\par }{\PP — Eneko ke! Imepỹ oehnõko axiny! tykase.

\par }{\PP — Mokyro roropa omi kurã enehnõko mana, tykase tuisa Tawi.


\par }{\PP \VS{27}Mame ynara tykase enene:

\par }{\PP — Mokyro apitorymã tururume aytory Aimaa, Zatoke mũkuru ytory sã mana, tykase.

\par }{\PP — Nuasemã kurã mose ro, tykase Tawi. Omi kurã enehnõko mana, tykase.


\par }{\PP \VS{28}Mame tooehse Aimaa ahtao tykohtase tuisa a:

\par }{\PP — Emero kure! tykase, tosekumuru po typorohse ynororo tõmyty po nono pokoxi tyrise eya. Mame ynara tykase ynororo tuisa a:

\par }{\PP — Kure Ritonõpo Oesẽ syritone, oepetõkara typoremãkapose eya exiryke, tykase Aimaa.


\par }{\PP \VS{29}— Nuasemã Apisarão kure hnae? tykase tuisa tõturupose.

\par }{\PP Ynara tykase Aimaa:

\par }{\PP — Itamurume panaikato totase ya, tuaro pyra aexityã tonese roropa ya repe, yrome tonehpose jahtao soutatu tõ esẽ Joape a, otara toehse zuaro pyra akene.


\par }{\PP \VS{30}— Apoaporo, moroto eraximako! tykase tuisa.

\par }{\PP Naeroro morotona toytose, xikihme toraximase eya.


\par }{\PP \VS{31}Mame mokyro Etiopia põ tooehse ahtao, ynara tykase ynororo:

\par }{\PP — Tuisa Tawi, omi kurã enehno oya! Seroae Ritonõpo a oepetõkara typoremãkapose emero porehme, tykase Etiopia pono.


\par }{\PP \VS{32}— Umũkuru Apisarão kure hnae? tykase Tawi eya.

\par }{\PP Ynara tykase Etiopia põ eya:

\par }{\PP — Oepetõkara emero oryhmary se exiketõ ripory se ase mokyro ehtoh saaro, tykase.


\par }{\PP \VS{33}Moro etaryke tyya toemynyhmase konõto tuisa. Tõnuhse osa taka pata omõtoh epozakoxi xitase. Aytoryhtao xia, mya ropa, tumũkuru hnamõko nexiase.

\par }{\PP — Umũkuru Apisarão! Umũkuru! Umũkuru Apisarão! Kurehxo joorikyry omyakãme. Aimo Apisarão! Umũkuru! Umũkuru!




\par }\Chap{19}{\SH Tawi emuhkehkatopõpyry Joape a
\par }
{\PP \VerseOne{1}Mame Joape turuse toto a:

\par }{\PP — Tumũkuru Apisarão ekepyry hnamõko mã tuisa, xitãko mana, tykase toto Joape a.

\VS{2}Naeroro moro ae tãkye toehtohkõ tymyakãmase toemynyhmatohkõ ke. Tawi poetory tõ roropa toemynyhmase toto, tumũkuru hnamory poko Tawi a tuaro toehse toexirykõke.

\VS{3}Toytose ropa toto tosaka xine mynyhme rokene, etonatoh poe epaketõ samo aehxirohpyry tõ samo.

\VS{4}Tõmyty tapuruse tuisa a, tyxitase opore:

\par }{\PP — Aimo umũkuru! Umũkuru Apisarão! Apisarão umũkuru!


\par }{\PP \VS{5}Morarame Joape tomõse tapyi taka tuisa Tawi zuruse:

\par }{\PP — Seroae opoetory tõ tyhxirose oya soutatu tomo typynanohse awahtao eya xine omũkuru tõ maro oẽxiry tõ maro opyxiã maro.

\VS{6}Opyno exiketõ zehno mase ozehno exiketõ pyno mase! Seromaroro mase yna tuarõtanohpõko opoetory tõ soutatu tomo popỹ sã rokẽ mã toto oya. Ynara enetupuhnõko ase: tãkye mexiry seroae Apisarão isene ro ahtao yna emero toorihse ahtao roropa.

\VS{7}Ytoko seromaroro kure opoetory tõ soutatu tõ zuruse orẽpyra toto ehtopõpyry poko. Kara awahtao ajohpe pyra topeke pyra exĩko mase ipunaka seroae ro. Morara ahtao popyra kuhse exĩko oya, tykase.


\par }{\PP \VS{8}Morara exiryke towõse Tawi, toytose ynororo porohse tapõ pona pata omõtoh pũto. Moro waro soutatu tõ toehse ahtao tõximõse toto ẽpataka.

\par }{\SH Jerusarẽ pona Tawi oehtopõpyry ropa
\par }
{\PP Izyraeu tõ emero toepase toh nexiase tytapyĩkõ taka ropa.

\VS{9}Mame Izyraeu patary tõ po oseosezuhpitõko toh nexiase.

\par }{\PP — Tuisa Tawi a typynanohse kymarokomo, kuepetõkara typoremãkase eya pirixteu tõ roropa. Yrome seromaroro toepase ynororo Apisarão wino kynonorykõ poe.

\VS{10}Apisarão tymenekase kyya xine kutuisarykõme aehtohme repe. Yrome totapase ynororo etonatohtao. Naeroro oty katoh Tawi oneahmara sytatou xiaro aehtohme ropa? tykase toto.


\par }{\PP \VS{11}Mame Izyraeu tõ omihpyry poko tuaro toehse Tawi. Naeroro Zatoke maro Apiataa taropose eya Juta tõ tamuximãkomo a oturupotohme:

\par }{\PP — Oty katohme matou etyhpyryme sã tuisa akorehmãko enehtohme ropa tytapyĩ konõto taka?

\VS{12}Wekyryme matose, upũme umunurume roropa matose; osehtoko jakorehmase oehtohme ropa.


\par }{\PP \VS{13}— Ynara kahtoko roropa Amasa a: “Wekyryme mase. Seromaroro orĩko ase soutatu tõ tuisaryme Joape myakãme. Ritonõpo a jetapary se ase moro onyripyra jahtao!” tykase.


\par }{\PP \VS{14}Morara karyke Tawi a ise toehse ropa Juta põkõ emero. Mame toahmase ynororo eya xine aehtohme ropa ipoetory tõ esã maro emero.

\VS{15}Mame tooehse ropa Tawi ahtao tuna Joatão pona, Kiukau po tõximõse Juta tõ orutua komo. Toytory se toh nexiase osẽpatakãmase tuisa Tawi maro tuna Joatão akuohtohme imaro.

\VS{16}Morara ahtao Ximei, Jera mũkuru, Pẽjamĩ parỹpyry, Paurĩ pono, axiny toytose tuna Joatão pona Juta tõ orutua kõ maro osẽpatakãmase tuisa Tawi maro.

\VS{17}Imaro Pẽjamĩ pakõ miume nexiase Zipa Sauu poetohpyry maro, imũkuru tõ 15mãkõ maro, ipoetory tõ 20mãkõ maro. Taryporyke toytose toto tuna Joatão pona tuisa oehtane.

\VS{18}Mame tuna Joatão takuohse eya xine Tawi tõ maro akuohtohme ropa, akorehmatohme akuotyry poko, ipenetatoh ritohme roropa tyya xine.

\par }{\PP Morarame Joatão takuohse Ximei ahtao tosekumuru po typorohse ynororo Tawi ẽpataka.

\VS{19}Ynara tykase eya:

\par }{\PP — Tuisa, azahkuru exiase popyra oriry poko tooehse awahtao Jerusarẽ poe. Yyrypyry ikorokako ajohpame samo. Owenikehko ynyrihpyry poko, moro poko osenetupuhpyra ropa oehtohme.

\VS{20}Zuaro ase, ynyrihpyry azahkuru nexiase ipunaka. Morara exiryke seroae oya oehno osemazuhme Izyraeu tõ esary poe oseporyse amaro.


\par }{\PP \VS{21}Mame Apisai Zeruia mũkuru ynara tykase:

\par }{\PP — Ximei toorikyry se tyyrypyry epehpyryme, Ritonõpo nymenekahpyry tuisame tykerekeremase eya exiryke.


\par }{\PP \VS{22}Yrome ynara tykase Tawi Apisai a irui Joape a roropa:

\par }{\PP — Õsenetuputyry onekaropopyra akene. Seroae jakorekehkãko matose. Seromaroro Izyraeu tuisaryme ase. Naeroro orihpyra Izyraeu tõ mã exĩko seroae.


\par }{\PP \VS{23}Mame Ximei a ynara tykase:

\par }{\PP — Ritonõpo netaryme ynara ãko ase: “Orihpyra mase,” tykase.


\par }{\PP \VS{24}Mame Sauu parỹpyry Mepiposete tyhtose roropa Tawi eporyse. Tupupuru onukurikara, osetypokara, tupõ onukurikara toehse toemynyhmaryke tuisa Tawi tũtatopõpyry poe aehtoh pona ropa orẽpyra exiketyme.

\VS{25}Jerusarẽ poe tooehse ynororo ahtao tuisa eporyse, ynara tykase Tawi eya:

\par }{\PP — Oty katohme ymaro ytopyra mekuretyase, Mepiposete?


\par }{\PP \VS{26}— Tuisa, ytoytopyra jehtoh waro mase. Jeky enehpoase ypoetory a amaro jytotohme repe. Yrome ypoetory Zipa a towokase ywy.

\VS{27}Jyhxiroase ajohpe roropa oya, tuisa. Yrome Ritonõpo nenyokyhpyryme sã mase. Naeroro openetatoh tyriko rahkene.

\VS{28}Ytamuru parỹpyã orihmapory oya zae exihpyry, yrome typynanohse ywy oya, jesary mekaroase amaro otuhtoh po. Morohne motye se pyra reahse oya, tuisa.


\par }{\PP \VS{29}Ynara tykase Tawi eya:

\par }{\PP — Epo hnae sekere kary. Jomi poe omoro Zipa maro Sauu tupĩpyry tõ apiakatoko otupikõme.


\par }{\PP \VS{30}— Ah Zipa emero esẽme nexino, tykase Mepiposete. Tãkye rokẽ ase kure rokẽ tooehse ropa oexiryke atapyĩ taka.


\par }{\PP \VS{31}Paazirai, pata Rojerĩ pono, Kireate poe tooehse roropa typatary poe Tawi maro ehse tuna Joatão akuotyry poko.

\VS{32}Tamuhpõme nexiase Paazirai, 80me jeimamyry nae nexiase. Tymõkomoke itamurume roropa nexiase, Maanaĩ po tuisa Tawi ahtao tonahsẽ tonehpose eya inapyryme.


\par }{\PP \VS{33}Ynara tykase tuisa Tawi Paazirai a:

\par }{\PP — Ymaro eropa Jerusarẽ pona ehse. Otuhnõko mase ymaro.


\par }{\PP \VS{34}Yrome ynara tozuhse ynororo:

\par }{\PP — Tuhke pyra jeimamyry isene ro ase sero nono po. Otyme kure jytory Jerusarẽ pona amaro?

\VS{35}80me jeimamyry aropoase, naeroro otyro yzamaro pyra myhene. Tõsẽ tomepore hkopyra ya, eukuru roropa, eremiaketõ onetarahme sã ase roropa. Oerohtoh ripory se pyra ase.

\VS{36}Otyme kure epehpyryje ekarory ya? Amaro tuna Joatão akuohnõko ase moe pyra jytotohme.

\VS{37}Ytoxi ropa jesaka jorihtohme ypatary po, papa tõ zonẽtopõpyry pũtokoxi. Mose umũkuru, Kimã, aroko opoetoryme. Ah mose ro tuna Joatão akuohno amaro, mame ise oehtoh tyriko eya.


\par }{\PP \VS{38}— Kimã arõko ase ymaro, tykase Tawi. — Mame ise oehtoh rĩko ase eya, ise oehtoh emero rokẽ tyrĩko ase oya roropa ekaroporyhtao, tykase.


\par }{\PP \VS{39}Morarame tuna Joatão takuohse imoihmãkomo a, tuisa Tawi a roropa. Mame Paazirai typohse tuisa a: “Ritonõpo amaro exikehpyra,” tykase ynororo eya. Mame tytapyĩ taka toytose ropa Paazirai.


\par }{\SH Izyraeu tõ osezuhtopõpyry Juta tõ maro
\par }
{\PP \VS{40}Tuna Joatão takuohse tuisa a, Juta tõ maro emero, Izyraeu tõ maro roropa zokonaka rokene. Morotoino toytose toto Kiukau pona. Kimã toytose roropa imaro.

\VS{41}Mame Izyraeu tõ toytose Tawi a, ynara tykase toto:

\par }{\PP — Tuisa, oty katohme yna akorõ tõ Juta tõ omatome sã toytose oenehse tuna Joatão akuohse, opoenõ maro opoetory tõ maro?


\par }{\PP \VS{42}Yrome Izyraeu tõ tozuhse Juta tomo a. Ynara tykase toto:

\par }{\PP — Tuisa Tawi yna ekyryme exiryke. Yna zehno pyra ehtoko. Tuisa napyry onenahpyra ynanexiase. Imõkomory anapoipyra roropa ynanexiase.


\par }{\PP \VS{43}Mame Izyraeu tõ ynara tykase:

\par }{\PP — 10me tuisame Tawi ehtoh nae ynanase, amarokõ toiro, omotye xine ynanase yna esẽme Tawi ehtoh poko. Oty katohme, katonõ xihpyryme yna ekarõko matou? Yna osemazuhme tõturuse kutuisarykõ enepyry ropa poko, tykase toto.

\par }{\PP Yrome tozuhse ropa toto orẽpyrahxo Juta tomo a, Izyraeu tõ omiry motye.




\par }\Chap{20}{\SH Tuisame se Sepa ehtopõpyry
\par }
{\PP \VerseOne{1}Mame moroto nexiase tuisame se exikety, esety Sepa. Pikiri mũkurume kynexine, Pẽjamĩ parỹpyry. Rueimo totose eya, oximõme toto ehtohme, tykohtase roropa opore ynororo:

\par }{\PP — Tuisame pyra mokyro Tawi mana, kuesẽkõme pyra roropa! Morara exiryke atapyĩkõ taka ytotoko ropa Izyraeu tomo! tykase.


\par }{\PP \VS{2}Naeroro toytose Izyraeu tomo, Tawi turumekase eya xine Sepa maro toytotohkõme. Yrome Juta tõ tosẽkõ onurumekara toh nexiase, Tawi maro toytose toto tuna Joatão poe pata Jerusarẽ pona ropa.


\par }{\PP \VS{3}Mame toytose ropa Tawi ahtao tytapyĩ konõto taka Jerusarẽ pona, typyxiã 10mãkõ tyrise eya imepỹ tapyi taka, towomaneke tyrise toto soutatu tõ ke. Tawi tapyĩ eraseme toh nexiase esahpyo. Tynahpase toto eya, ise toto ehtoh tokarose roropa eya, yrome toto poko pyra ropa toehse ynororo. Moroto rokẽ toh nexiase toorihtohkõ ponãmero, pytỹpo tõ samo.


\par }{\PP \VS{4}Mame ynara tykase Tawi Amasa a:

\par }{\PP — Soutatu tõ enehpoko xiaro Juta tomo, toto oehtohme amaro mokokoro, tykase Tawi.


\par }{\PP \VS{5}Juta tõ kohmase toytose Amasa. Yrome okynahxo oehpopyra nexiase Tawi a tykohmapose tahtao.

\VS{6}Naeroro ynara tykase Tawi Apisai a:

\par }{\PP — Seromaroro Sepa kyyryhmatorỹko mana, Apisarão a kyyryhmatopõpyry motye. Naeroro ysoutatu tõ aroko mokyro ekahmatohme. Anapoipyra kuahtao xine pata apuruhpyry taka omõnõko mana. Mame epãko rokẽ mana, tykase.


\par }{\PP \VS{7}Naeroro Joape poetory tõ maro toytose keretita tomo te, peretita tõ roropa, imehnõ soutatu tõ orẽpyra exiketõ maro toytose Apisai poetoryme. Jerusarẽ poe toytose toto Sepa apoise.

\VS{8}Mame toeporehkase toto ahtao topu konõto pona pata Kipeão po, tõsẽpatakãmase toto Amasa tõ maro. Soutatu zupõ ao Joape kynexine, typuniãoke ẽ ao tymyhse tymety eary poko. Mame aomikase toytose Joape ahtao ipunião toepukase. Tanỹse ropa eya tomary ke.


\par }{\PP \VS{9}Ynara tykase ynororo Amasa a:

\par }{\PP — Moehno jepe, kure pãna ma repe?

\par }{\PP Mame Amasa etypoty poko tapoise Joape a tomary ke, tapotunuru wino, ipohtohme.

\VS{10}Amasa zuaro pyra nexiase, punião onenepyra roropa Joape emahpo. Amasa tuasakase punião ke zuakuru htaka Joape a. Zuahxirirĩ tutũtase, nono pona sapararah tykase. Toorihse Amasa rahkene, onuozomopyra ropa Joape nexiase.

\par }{\PP Mame Joape tõ toytose Apisai maro Sepa ekahmase.

\VS{11}Moroto ro Joape poetory toiro xikihme Amasa pũto. Tykohtase ynororo:

\par }{\PP — Joape se awahtao xine, Tawi se roropa awahtao xine Joape ekahmatoko! tykase.


\par }{\PP \VS{12}Amasa ekepyry imihme nexiase osema tao tumunuru ao. Totypohse soutatu tõ emero mokyro eneryke tyya xine. Naeroro Joape poetory a Amasa ekepyry tytywyhmase osema ehpikoxi, mame ãty tyrise eya epona.

\VS{13}Amasa ekepyry tytywyhmase ahtao osema tae, toytose toto emero Joape maro Sepa apoise.


\par }{\PP \VS{14}Mame Sepa toytose Izyraeu tõ nonory rãnakuroko pata Apeu-Pete-Maaka pona. Mame Pikiri ekyry tõ emero tõximõse toto, Sepa akorehmatohme. Imaro tomõse toto pata pona.

\VS{15}Mame Joape tõ toeporehkase ahtao pata tomyehmase eya xine. Pata apuru pokona onuhtoh tyrise nono ke eya xine. Tahkapitose roropa eya xine, pata apuru zopino aepukatohme.

\VS{16}Mame moro pata po nohpo nexiase, tuaro exiketyme. Apuru poe tykohtase ynororo:

\par }{\PP — Etatoko ke! Etatoko ke! Kahtoko Joape a, aehtohme xiaro. Jotururu se ase imaro, tykase ynororo.


\par }{\PP \VS{17}Joape toytose eya. Mame tõturupose nohpo:

\par }{\PP — Omoro hma Joape?

\par }{\PP — Ỹ, Ywy ase, tykase ynororo.

\par }{\PP — Jomiry etako, tykase nohpo eya.

\par }{\PP — Etãko ase, tykase ynororo.


\par }{\PP \VS{18}Mame ynara tykase nohpo eya:

\par }{\PP — Pake ahtao ynara tykase toto: “Ytoko Apeu pona ekaropotohme,” zae ehtoh waro ehtohme, enara.

\VS{19}Yna patary zumo mana, imehnõ maro etonara ynanase. Imehnõ Izyraeu tõ akorehmakehpyra ynanase. Yrome yna patary kurã enahkapõko matose. Oty katohme Ritonõpo kyryry pahnõko matou? tykase.


\par }{\PP \VS{20}— Arypyra, tykase Joape. Apatary onenahkapopyra ase. Onypahpyra ase roropa.

\VS{21}Oty se rokẽ ynanah? Toiro orutua ypy tõ Eparaĩ pono esety Sepa, Pikiri mũkuru. Tuisa Tawi epekarame toehse mã ynororo typoetory tõ maro. Mokyro ekaroko yna a. Mame ytõko ropa ynanase yna esaka ropa, tykase.

\par }{\PP — Zupuhpyry emãko ynanase, pata apuru epozakuroko oya xine, tykase nohpo eya.


\par }{\PP \VS{22}Mame toytose ynororo pata põkõ zuruse. Sepa zupuhpyry tuhkohse eya xine, mame zupuhpyry tomase pata apuru epozakuroko Joape a rahkene. Naeroro rueimo totose eya, pata poe toytose ropa toto, tosaka xine ropa. Joape roropa toytose ropa tuisa a Jerusarẽ pona.


\par }{\SH Tawi akorehmananomo
\par }
{\PP \VS{23}Joape nexiase Izyraeu tõ soutatu tõ esẽme emero. Penaia, Joiata mũkuru, keretita tõ esẽme nexiase peretita tõ maro.

\VS{24}Atonirão nexiase erohketõ esẽme, tyrohmanohpose ahtao tuisa Tawi a. Josapa, Airute mũkuru tuisa akorehmaneme nexiase tuaro ehtoh poko.

\VS{25}Sewa nexiase omi meroneme. Zatoke te, Apiataa maro Ritonõpo maro oturuketõme toh nexiase.

\VS{26}Ira, pata Jaia põ roropa Ritonõpo maro oturuketyme nexiase Tawi omi poe.




\par }\Chap{21}{\SH Sauu ekyrỹpyry wãnohtopõpyry
\par }
{\PP \VerseOne{1}Morarame Izyraeu tõ esẽme Tawi ahtao konopo toehkehse, oseruao jeimamyry ponãmero konopo oehpyra nexiase, omise konõto toehse toto. Morara exiryke Tawi tõturupose Ritonõpo a, mame ynara tykase Ritonõpo eya:

\par }{\PP — Sauu tõ, jekyry maro zae pyra toehse, Kipeão põkõ totapase eya xine.


\par }{\PP \VS{2}Naeroro Kipeão tõ tonehpose tuisa Tawi a, tõturutohme toto maro. Mokaro Kipeão tõ Izyraeu tõ ekyry kara nexiase. Amoreu tõ parỹpyryme toh nexiase. “Oewomatorỹko ynanase,” tykase Izyraeu tõ eya xine repe. Yrome Sauu toto enahkapory se toehse, imehnõ motye Izyraeu tõ riry se toexiryke, Juta tõ maro.


\par }{\PP \VS{3}— Oty rĩko hano, ãkorehmatohkõme? tykase Tawi Kipeão tomo a. — Oepehmarykõ se ase, Sauu nyrihpyry xihpyry emetakame, kure Izyraeu tõ ripotohme ropa oya xine Ritonõpo a.


\par }{\PP \VS{4}Ynara tykase toto eya:

\par }{\PP — Sauu tõ popyra ehtopõpyry onepehmasaromepyra mase uuru ke, parata ke roropa. Yrome Izyraeu tõ etapapory se pyra roropa ynanase, tykase toto.

\par }{\PP — Morara ahtao oty se hmatou ya ãkorehmatohkõme? tykase Tawi.


\par }{\PP \VS{5-6}Ynara tykase toto Tawi a:

\par }{\PP — Yna enahkary se Sauu nexiase, arypyra yna ehtohme, Izyraeu tõ patary tõ poro. Naeroro orutua kõ 7me ekaroko yna a Sauu ekyrỹpyamo etapatohme, tyhwyme wewe pokona, Ritonõpo neneryme, pata Kipea po. Moro pata Sauu enurutopõpyryme, mokyro tuisame Ritonõpo nymenekahpyry, tykase toto.

\par }{\PP — Ekarõko ase, tykase Tawi.


\par }{\PP \VS{7}Yrome tõmihpyry totapose exiryke Jonata a, imũkuru Mepiposete typynanohse Tawi a, Sauu parỹpyry.

\VS{8}Mãpyra, Aramoni, zakorõ Mepiposete maro tapoise eya, Sauu mũkuru tomo. Jẽkõ Rixipa nexiase Aia ẽxiry. Toto maro Merape mũkuru tõ 5me tapoise. Sauu ẽxiryme Merape nexiase, inio Atarieu, Paazirai mũkuru, pata Meora pono.

\VS{9}Mokaro 7mãkõ tokarose eya Kipeão tomo a. Tosenãse toto eya xine, ypy po, Ritonõpo neneryme. Oximõme toorihse toto 7mãkomo. Moro toehse eina exisasaka ahtao, tynarykary toehse ahtao, sewata apoipitoryhtao.


\par }{\PP \VS{10}Morarame Sauu pytỹpyry Rixipa toytose morotona. Kamisãpo ke tapyi pitiko tyrise eya topu po. Moroto tehme nexiase ynororo, tynarykary tõ anỹpitotoh poe, konopo oehtoh pona ro, aorihtyã tõ ekepyry tõ ehxikaryino. Ekepyry tõ towomase eya ipoko pyra torõ tõ ehtohme saereme ahtao te, ipoko pyra roropa onokyro tõ itu htaõ kõ ehtohme roropa koko ahtao.


\par }{\PP \VS{11}Mame Tawi turuse ahtao Rixipa nyrihpyry poko,

\VS{12}toytose ynororo Jape-Kireate pona Sauu tõ zehpyry enehse, Jonata zehpyry maro. Tosaka xine Sauu tõ zehpyry tarose Jape-Kireate põkomo a tokare pyra Pete-Sã poe, toto ekepyry toxixihmase ahtao pirixteu tomo a toto etapaxĩpo ypy Kiupoa po.

\VS{13}Morotoino Tawi a Sauu tõ zehpyry tonehse Jonata zehpyry maro, mokaro 7mãkõ esenãtyã zehpyry tanỹse roropa eya.

\VS{14}Sauu zehpyry, Jonata zehpyry maro tonẽse eya xine, Sauu zũ Kixi zonẽtopõpyry aka pata Zera po, Pẽjamĩ tõ nonory po. Tawi nyripohpyry tyrise eya xine emero porehme. Moromeĩpo toto omiry totase Ritonõpo a toto esary kurãkary poko.


\par }{\SH Pirixteu tõ maro ahno konõto kynexine
\par }
{\R (1 Koronika 20.4-8)

\par }{\PP \VS{15}Moromeĩpo pirixteu tõ tõsetapase Izyraeu tõ maro. Typoetory tõ maro toytose Tawi etonase pirixteu tõ maro. Mame osetapary poko tahtao tapotũkehse Tawi.

\VS{16}Moroto orutua konõto nexiase pirixteu tõ maro, esety Ixipi-Penope. Tywaratake nexiase ynororo, metau risemy, 5 kirume exikety, tytapema roropa nexiase kasenato ke. “Tawi etapãko ase,” tykase tõsenetupuhse ynororo repe.

\VS{17}Yrome Apisai a, Zeruia mũkuru a takorehmase Tawi, pirixteu maro tõsetapase ynororo, totapase eya rahkene. Moromeĩpo ynara tykase Tawi poetory tomo:

\par }{\PP — Taroino yna maro ytopyra mase etonatoh pona, tykase toto. — Omoro mase Izyraeu tõ esemy. Opokoino kurãkõ eraximãko sytatose. Oetapapory se pyra ynanase.


\par }{\PP \VS{18}Moromeĩpo tõsetapase ropa Izyraeu tomo pirixteu tõ maro pata Kope po. Moroto imepỹ orutua konõto, esety Sape totapase Xipekai a, pata Husa pono a.


\par }{\PP \VS{19}Moromeĩpo tõsetapase ropa toto pirixteu tõ maro Kope po. Moroto orutua konõto nexiase esety Koria, Kate pono. Iwaratã zumo nexiase, omoxĩ roropa. Totapase ynororo Eranã a, Jaia mũkuru, Perẽ pono.


\par }{\PP \VS{20}Imepỹ etonatoh poko Kate po, orutua konõto nexiase, emary nexiase 6me omahxikyry ke, ipupuru nexiase 6me ipuhxikyry ke. Atapona 24me nexiase. Rapa paryme roropa nexiase ynororo.

\VS{21}Mame Izyraeu tykerekeremase ahtao eya, totapase ynororo Jonata a, Ximeia mũkuru, Tawi rui.


\par }{\PP \VS{22}Mokaro 4mãkõ, orutua konõto, Rapa pakõ nexiase Kate po. Totapase toto Tawi tomo a ipoetory tõ maro.




\par }\Chap{22}{\SH Tawi eremiatoh Ritonõpo eahmaryme
\par }
{\R (Saumu 18)

\par }{\PP \VerseOne{1}Tawi eremiatoh moro, Ritonõpo eahmatohme, typynanohse tahtao, Sauu tõ winoino, imehnõ etapary se exiketõ winoino roropa. Mokaro winoino typynanohse tahtao toremiase ynororo, ynara tykase:


\par }{\Q \VS{2}Ritonõpo jewomaneme mana, Topu konõto, ytapyiny jamihme exikety, ypynanohneme roropa.


\par }{\Q \VS{3}Ritonõpo jesemy, Topu konõto, imaro otonẽnõko ase.

\par }{\Q Jewomãko mana osewomatoh ke samo;

\par }{\Q Ypynanohneme jamihmã mana;

\par }{\Q jewomaneme yyryhmara imehnõ ehtohme.


\par }{\Q \VS{4}Ritonõpo kohmãko ase jakorehmatohme,

\par }{\Q ypynanohnõko mana yporemãkapopyra jepetõkara ehtohme.

\par }{\Q Kuesẽkõ seahmatone!


\par }{\BB \par }
{\Q \VS{5}Tomyehmase exiase pohkane konõto ke, joorihmatohme;

\par }{\Q pohkane konõto jenahkapotoh a, typoremãkapose ywy.


\par }{\Q \VS{6}Oorihnõko ase tymyhse jexiryke sã eary ke.

\par }{\Q Emynyhmãko ase yronymyryme joorikyry se pyra jexiryke.


\par }{\Q \VS{7}Typoremãse jahtao, tykohtase ywy Ritonõpo a:

\par }{\Q — Kuakorehmako myhene! ase eya.

\par }{\Q Tytapyĩ tae jomiry totase eya;

\par }{\Q yxitary totase eya rahkene.


\par }{\BB \par }
{\Q \VS{8}Morarame nono tykytyky tykase,

\par }{\Q kywyh tykase roropa;

\par }{\Q ypy ãtykyry kywyh tykase,

\par }{\Q tykytyky tykase roropa tãtaekymase Ritonõpo exiryke.


\par }{\Q \VS{9}Eunary ae orexĩto tutũtase, ĩtae apoto tutũtase wewe zahkatoh samo.


\par }{\Q \VS{10}Kapu totapuruhmakase eya,

\par }{\Q tyhtose ynororo.

\par }{\Q Akuru xinukutumehme sã toehse, ipupuru zopikoxi.


\par }{\Q \VS{11}Taporihke exikety pona tõtyrise toytotohme.

\par }{\Q Tõnuhse tyryrykane apory po.


\par }{\Q \VS{12}Tãtose, koko tyrise eya;

\par }{\Q akurũ xinukutumãkomo,

\par }{\Q tuna ke pehme tomyehmase ynororo;


\par }{\Q \VS{13}nenenehkane ke apoto tukase esemazupurume.


\par }{\BB \par }
{\Q \VS{14}Morarame Ritonõpo omiryme konomeru konõto kapu ae toehse,

\par }{\Q tõmiry totapose Ritonõpo Jamihmehxo Exikety a.


\par }{\Q \VS{15}Pyrou taropose eya, topetõkara sapararahme ripotohme;

\par }{\Q nenenehkane ke tonepanohpose toto eya.


\par }{\Q \VS{16}Mame topetõkara tupokase ahtao Ritonõpo a, tãtaekymase,

\par }{\Q konomeru konõto tonehpose toto pona,

\par }{\Q tuna esemary tonese tuna konõto zopino,

\par }{\Q sero nono apõ tõsenepose.


\par }{\BB \par }
{\Q \VS{17}Kaino tomary ke Ritonõpo a tapoise ywy.

\par }{\Q Tanỹse ywy eya zue konõto kuae.


\par }{\Q \VS{18}Ritonõpo a typynanohse ywy jepetõkara jamihme exiketõ winoino, yzehno exiketõ winoino.

\par }{\Q Mokaro emero ymotye jamihme toh nexiase.


\par }{\Q \VS{19}Jetuarimaryhtao tõsetapase ymaro toto;

\par }{\Q yrome Ritonõpo, Jesemy a towomase exiase.


\par }{\Q \VS{20}Tanỹse ywy eya, osa towomase exikety pona.

\par }{\Q Ypynanopyase jamaro jexiryke.


\par }{\BB \par }
{\Q \VS{21}Kurãkõ ke jepehmãko Ritonõpo mana, zae ehtoh poko rokẽ jexiryke.

\par }{\Q Kure rokẽ jyrĩko mana azahkuru ehtoh poko pyra jexiryke.


\par }{\Q \VS{22}Ise Ritonõpo ehtoh tyrise ya,

\par }{\Q yyrypyry poko pyra ase,

\par }{\Q Kuesẽkõ onurumekara ase.


\par }{\Q \VS{23}Inyripohpyry omipona toehse ywy, emero porehme,

\par }{\Q eramara ropa ase aomiry omipona pyra jehtoh poko.


\par }{\Q \VS{24}Jyhxiropyra imehnõ mana zae rokẽ jexiryke, Ritonõpo neneryme azahkuru ehtoh poko pyra roropa jexiryke.


\par }{\Q \VS{25}Naeroro kurã ke rokẽ topehmase ywy Ritonõpo a, ajohpe pyra jexiryke, tyyrypyhpyke pyra roropa jexiryke ineneryme.


\par }{\BB \par }
{\Q \VS{26}Opoko amonohkara exiketomo a, anamonohpyra roropa mase, Ritonõpo.

\par }{\Q Zae rokẽ roropa mase, zae exiketomo a.


\par }{\Q \VS{27}Tyyrypyhpyke pyra exiketomo a, iirypyryme pyra mase roropa,

\par }{\Q yrome popyra exiketomo a, epekarame mase.


\par }{\Q \VS{28}Epyrypara exiketõ pynanohnõko mase, Ritonõpo.

\par }{\Q Yrome epyrypaketõ rĩko mase tuisame pyra.


\par }{\Q \VS{29}Omoro, Ritonõpo, yzeiponeme mase;

\par }{\Q koko ehtoh enahkapõko mase ya, Jesemy.


\par }{\Q \VS{30}Jakorehmãko mase jepetõkara maro etonatohme,

\par }{\Q ajamitunuru ekarõko mase ya toto osewomatoh poremãkatohme ya.


\par }{\BB \par }
{\Q \VS{31}Mose Ritonõpo, kure rokẽ emero tyrĩko mana.

\par }{\Q Tõmihpyry omipona anamonohpyra mana.

\par }{\Q Õsewomatohme mana, eya oytorykohtao oewomatohme.


\par }{\Q \VS{32}Ritonõpo rokẽ Kuesẽkõme mana, imepỹ pyra.

\par }{\Q Ynoro rokẽ kuewomanekõme mana.


\par }{\Q \VS{33}Ritonõpo jamihme exiketyme exiryke imaro jahtao imehnõ zuno pyra ase,

\par }{\Q emero rokẽ pona jytoryhtao jewomãko mana.


\par }{\Q \VS{34}Upupuru rĩko mana kapauimo pupuru samo, osetapara sã jehtohme ypy tõ poro.


\par }{\Q \VS{35}Osetapatoh poko jamorepãko mana, taky tõ jamihmãkõ poko ehtoh zuaro jehtohme.


\par }{\BB \par }
{\Q \VS{36}Jewomãko mase Ritonõpo, osewomatoh mekaroase ya ypynanohtohme;

\par }{\Q typynanohse oya jexiryke, orẽpyra ase toehse.


\par }{\Q \VS{37}Jepetõkara a japoipopyra mexiase,

\par }{\Q naeroro epukapitopyra ase.


\par }{\BB \par }
{\Q \VS{38}Jepetõkara ekahmaryhtao ya, toto apoĩko ase.

\par }{\Q Eramara ropa toehse ywy, toto enahkatoh pona ro.


\par }{\Q \VS{39}Toto poremãkãko ase,

\par }{\Q owõpyra ropa mã toto.

\par }{\Q Nono pona epukãko mã toto, typoremãkase ymyhtokoxi.


\par }{\Q \VS{40}Oya tyjamihtanohse jexiryke etonatohme,

\par }{\Q jetapary se exiketõ poremãkapõko mase ya.


\par }{\Q \VS{41}Ritonõpo, jepetõkara aropõko mase ywinoino,

\par }{\Q yse pyra exiketõ enahkapõko ase.


\par }{\Q \VS{42}Takorehmanekõ zupĩko toh mã repe,

\par }{\Q yrome arypyra, toto pynanohne pyra mana;

\par }{\Q Ritonõpo a kohtãko roropa toh repe,

\par }{\Q yrome onezuhpyra mana.


\par }{\Q \VS{43}Toto akurihmõko ase,

\par }{\Q putoh katoh sã exĩko mã toto;

\par }{\Q toto tũtũmãko ase osema ae purapuramã samo.


\par }{\BB \par }
{\Q \VS{44}Typynanohse ywy oya, wekyry tõ yporemãkapory se toehse ahtao.

\par }{\Q Imehnõ ahno tõ tuisaryme kyriase,

\par }{\Q mokaro ahno tõ waro pyra exiase repe,

\par }{\Q yrome seromaroro ynamoto tõme toehse mã toto.


\par }{\Q \VS{45}Imehnõ ahno tosekumuru po porohnõko mã toto jẽpataka.

\par }{\Q Jomiry etaryhtao eya xine,

\par }{\Q omipona exĩko mã toto.


\par }{\Q \VS{46}Osetapary se pyra exĩko mã toto,

\par }{\Q tonẽtopõpyrykõ ae tũtãko mã toto, enaromỹke toexirykõke.


\par }{\BB \par }
{\Q \VS{47}Isene Ritonõpo Kuesẽkõ mana!

\par }{\Q “Kure mase” sykatone jewomane a.

\par }{\Q Imehxo Exiketyme Ritonõpo mana,

\par }{\Q Jamihmehxo Exiketyme, sekarotone, ypynanohneme exiryke.


\par }{\Q \VS{48}Orẽpyra jyrĩko mana, jepetõkara poremãkatohme,

\par }{\Q toto rĩko ypoetoryme mana,


\par }{\Q \VS{49}typynanohse ywy eya, yzehnotokõ winoino.

\par }{\BB \par }
{\Q Omoro, Ritonõpo orẽpyra jyrĩko mase, jepetõkara poremãkatohme ya,

\par }{\Q jewomãko mase yyryhmary se exiketõ winoino.


\par }{\Q \VS{50}Morara exiryke “Kure mase” ãko ase,

\par }{\Q oeahmãko ase awaro pyra exiketõ pata tõ poro;

\par }{\Q eremiãko ase oeahmary ke ya.


\par }{\Q \VS{51}Tuisame imehxo jyrĩko Ritonõpo mana,

\par }{\Q tynymenekahpyry pyno exikehpyra mana;

\par }{\Q Tawi hkotano, ipoenomo, ipakomotyã jũme toto pyno exikehpyra mana.




\par }\Chap{23}{\SH Tawi omihpyry etyhpyry
\par }
{\PP \VerseOne{1}Ynara Tawi, Jese mũkuru omihpyry etyhpyrymano; Ritonõpo nymenekahpyryme nexiase tuisame aehtohme Izyraeu tõ esẽme. Eya eremiatoh tyrise kurã ke Izyraeu tõ eremiatohme. Ynara tykase ynororo:


\par }{\Q \VS{2}Ritonõpo Zuzenu oturũko mana jomiry ae, inekarohpyry ỹtary ae.


\par }{\Q \VS{3}Ritonõpo, Izyraeu tõ esẽ tõturuse,

\par }{\Q Izyraeu ewomane juruase:

\par }{\Q Zae ehtoh ke typoetory tõ akorehmaryhtao tuisa a,

\par }{\Q ise Ritonõpo ehtoh riry poko typoetory tõ akorehmaryhtao eya,


\par }{\Q \VS{4}ẽmepyry sã mana akurume pyra ahtao,

\par }{\Q xixi saereme potu ehtoh samo

\par }{\Q konopo oehkehxĩpo xirikozuru ehtoh samo.


\par }{\BB \par }
{\Q \VS{5}Moro saaro kure rokẽ ypoenõ, ypakõ roropa rĩko Ritonõpo mana, tõmihpyry totapose ya exiryke, jũme onytyorõmara ehtohme.

\par }{\Q Moro poko rokẽ penetãko ase;

\par }{\Q moro ke rokẽ orẽpyra exĩko ase,

\par }{\Q moro rĩko Ritonõpo mana, anamonohpyra, zuaro ase.


\par }{\BB \par }
{\Q \VS{6}Yrome iirypyrymãkõ, omoxino sã typahse mã toto:

\par }{\Q oma ke anapoisaromepyra ahno mana;


\par }{\Q \VS{7}Toto poko ahtao ipoko ehtoh se rokẽ mana, kurimene risemy te, wewe risẽ otarame;

\par }{\Q mokaro mã tyahsẽme exĩko ipunaka apoto ke.


\par }{\SH Tawi soutatu tõ orẽpyra exiketomo
\par }
{\R (1 Koronika 11.10-47)

\par }{\PP \VS{8}Ynara mã soutatu tomo, Tawi maro orẽpyra exiketomo: Josepe-Pasepete, Takemoni pono “Oseruaõkõ” tuisary; tywaratã ke tõsetapase ynororo 800mãkõ maro, totapase toto eya emero porehme toiro etonatoh tao.


\par }{\PP \VS{9}Zakorony Ereaza, Toto mũkuru, Aoi pary “Oseruaõkõ” maro nexiase. Osetapatoh po Tawi maro nexiase pirixteu tõ maro osetapãko. Izyraeu tõ toepase,

\VS{10}yrome ahno etapary poko penekehpyra nexiase ynororo. Mame pirixteu tõ totapakehse ahtao tytapemã onurumekasaromepyra emary nexiase, tomahxinaitase toexiryke. Takorehmase ynororo Ritonõpo a pirixteu tõ poremãkapory poko. Moromeĩpo, tõsetapakehse tahtao xine Izyraeu tõ soutatu tõ toytose ropa Ereaza a aorihtyã ekepyry mõkomohpyry apoitohme.


\par }{\PP \VS{11}Mokyro mykapo Sama nexiase, Aje mũkuru, Harara pono. Pata Rei po pirixteu tõ tõximõse tupito po, erewija tõ esao. Moro poe Izyraeu tõ toepase pirixteu tõ kurũke.

\VS{12}Yrome Sama epara toehse tupito po, tupito ewomatohme, morararo pirixteu tõ totapase eya. Ritonõpo a takorehmase ynororo pirixteu tõ poremãkapory poko.


\par }{\PP \VS{13}Mame eina toehse ahtao, tonahsẽ anỹtoh zano exisasaka ahtao oseruao soutatu tõ “30mãkõ” wino, tyhtose toto Tawi enese, eutary Aturã pona. Moroto Tawi nexiase, pirixteu tõ roropa tõsesarise jakanahmã Ahno konõto po.

\VS{14}Morara ahtao Tawi nexiase tynyrihpyry jamihme exikety tao, pirixteu tõ imoihmãkõ pata Perẽ po nexiase.

\VS{15}Mame typenetase Tawi tuna poko tõkurume, ynara tykase ynororo:

\par }{\PP — Tuna sehxo hano, jokurume pixo pẽkamã poe, Perẽ omõtoh myhto. Yrome enehne pyra, myhene, tykase.


\par }{\PP \VS{16}Morara kary etaryke tyya xine, oseruao soutatu tõ, orẽpyra exiketõ toytose pirixteu tõ esary rãnakuroko, tuna anỹse pẽkamae enehtohme Tawi a. Yrome moro tuna onẽpyra Tawi nexiase, tukuãse rokẽ eya nono pona, tynekaroryme Ritonõpo a.

\VS{17}Ynara tykase ynororo:

\par }{\PP — Ritonõpo Jesemy, sero tuna onẽsaromepyra ase! Moxiã munuru enyry sã mana ya moro tuna tõse ya ahtao, otapatõkõ kuroko toytose toto exiryke enehtohme ya, tykase.

\par }{\PP Morara karyke moro tuna onẽpyra tokurehse Tawi.

\par }{\PP Morohne tyrise mokaro a “Oseruaõkõ” orẽpyra exiketomo a.


\par }{\PP \VS{18}Morarame Apisai, Joape akorony, Zeruia mũkuru, “30mãkõ” tuisaryme nexiase. 300me topetõkara totapase eya, warata ke, naeroro orẽpyrahxo exiketyme tokãtose ynororo “30mãkõ” maro.

\VS{19}Mokaro “30mãkõ” orẽpyrahxo exiketõ maro Apisai nexiase, toto esẽme, imehxo toexiryke. Yrome, mokaro “Oseruaõkõ” mokyro motye toh nexiase.


\par }{\PP \VS{20}Penaia, Jeoiata mũkuru, Kapazeu põ roropa orẽpyra exiketyme nexiase, soutatume. Moapita tõ soutatu konõto tomo asakoro totapase eya. Mame kuenime konõto tõmehse ahtao, neweme ahtao tyhtose ynororo oramãka, moro tao reão totapase eya.

\VS{21}Ejitu põ konõto roropa totapase eya, tywaratake exikety. Tõsetapase Penaia mokyro Ejitu põ maro, tymyxiry ke. Mame warata tapoise eya mokyro emary poe, ike totapase ynororo eya.

\VS{22}Morohne tyrise Penaia a. Naeroro tuisame toehse “30mãkõ” orẽpyra exiketõ maro.

\VS{23}Imehnõ tymarõkõ motye orẽpyra nexiase. Yrome mokaro “oseruaõkomo” imotye toh nexiase. Morara exiryke mokyro tymenekase ynororo Tawi a towomananõ tuisaryme ehtohme.


\par }{\PP \VS{24}Mokaro “30mãkõ” orẽpyra exiketõ maro Asaeu, Joape akorõ nexiase te; Eranã, Toto mũkuru, Perẽ pono te;

\VS{25}Sama te, Erika roropa pata Harote põkomo te;

\VS{26}Here, Perete pono te; Ira, Ike mũkuru, Tekoa pono te;

\VS{27}Apieze, Anatote pono; Mepunai, Husa pono;

\VS{28}Saumõ, Aoi pono; Maarai te,

\VS{29}Herepe, Paana mũkuru maro, Netopa põkomo; Itai, Ripai mũkuru, Kipea pono, Pẽjamĩ nonory po;

\VS{30}Penaia, Piratõ pono; Hitai, jakanahmã Kaaxi pono;

\VS{31}Api-Arapõ, Arapa pono; Azamawete, Paurĩ pono.

\VS{32}Eriapa, Saaupõ pono; Jasẽ mũkuru tomo te; Jonata te;

\VS{33}hararita tomo: Sama te, Aião, Saraa mũkuru maro te;

\VS{34}Eriperete, Akasapai mũkuru, Maaka pono; Eriã, Aitopeu mũkuru, Kiro pono te;

\VS{35}Hezero, Karameru pono te; Paarai, Arape pono te;

\VS{36}Ikau, Natã mũkuru, Zopa pono; Pani, Kate nonory pono;

\VS{37}Zereke, Amõ pono te; Naarai, Peerote pono, Joape pyre aroneme, Zeruia mũkuru te;

\VS{38}Ira te, Karepe roropa, Jatia põkomo;

\VS{39}Uria, heteume exikety.

\par }{\PP Mokaro 37me atapona, soutatu tõ, orẽpyra exiketomo.




\par }\Chap{24}{\SH Izyraeu tõ tuhke ehtoh kuhtopõpyry Tawi a
\par }
{\R (1 Koronika 21.1-8)

\par }{\PP \VerseOne{1}Morarame Izyraeu tõ poko tyekĩtapãse Ritonõpo nexiase. Naeroro osenetupuhtoh tokarose Tawi a, Izyraeu tõ kuhpotohme, Juta tõ maro.


\par }{\PP \VS{2}Morara exiryke Joape, soutatu tõ esemy a ynara tykase Tawi:

\par }{\PP — Ytoko, soutatu tõ esã maro Izyraeu tõ patary poro, inikahpoe, Tã poe ikurenaka, Peresepa pona, Izyraeu tõ kuhtohme. Zuaro se ase otãto pixo tuhke exiry kymarokõ nae.


\par }{\PP \VS{3}Yrome ynara tykase Joape tuisa a:

\par }{\PP — Tuhkehxo Izyraeu tõ riry se ase Ritonõpo a. Toiro ahtao 100me emãkapory se ase eya. Moro enepory se ase oya isene ro awahtao. Yrome otyme kure Izyraeu tõ kukuru? tykase Joape.


\par }{\PP \VS{4}Tõmipona tyripose toto Tawi a. Naeroro toytose toto, Joape tomo, typoetory tõ esã maro, Tawi omi poe, Izyraeu tõ kuhse.


\par }{\PP \VS{5}Mame tuna Joatão takuohse eya xine osesarise Aroea pũtokoxi, jakanahmã pata pona, Kate nonory po. Morotoino toytose toto inikahpozakoxi pata Jazea pona.

\VS{6}Mame toytose ro toto Kireate pona. Toeporehkase toto Kate pona, heteu tõ nonory pona. Mame Tã nonory pona roropa toytose toto. Mame Tã poe toeramase toto xixi omõtoh pona Xitõ pona.

\VS{7}Morotoino toytose toto ikurenaka pata apuruhpyry konõto pona Tiro pona. Morotoino toytose toto heweu tõ patary pona kananeu patary tõ pona roropa. Mame etyhpyryme Peresepa pona toytose toto, ikurenaka Juta pona.

\VS{8}Morarame 9me nuno taropose ahtao 20me ẽmepyry roropa tooehse ropa toto Jerusarẽ pona, pata tõ poro toytokehse toto ahtao.

\VS{9}Morarame Tuisa turuse eya xine:

\par }{\PP — Atapona Izyraeu po orutua kõ, soutatume exiketõ 800 miume nexiase toto, Juta po orutua kõ 500 miume toh nexiase.


\par }{\PP \VS{10}Moromeĩpo Izyraeu tõ tuhke ehtoh kuhxĩpo Tawi a, toehxiropitose ynororo. Ynara tykase ynororo Ritonõpo a:

\par }{\PP — Iirypyryme toehse ywy, Izyraeu tõ kuhporyke ya. Ajohpãme sã yyrypyry ikorokako, ajoajohpe exikety sã yriase, tykase Tawi Ritonõpo a.


\par }{\PP \VS{11}Naeroro Kate taropose Ritonõpo a Tawi zuruse. Urutõme Kate nexiase. Ynara tykase Ritonõpo:


\par }{\PP \VS{12}— Ytoko, Tawi a, ynara kaxiko eya: “Oseruao imenekatoh ekarõko Ritonõpo mana oya, toiro imenekako tyripotohme Ya. Mame onymenekahpyry rĩko ase,” ãko Ritonõpo mana.

\par }{\PP Yrokokoro towõse Tawi ahtao

\VS{13}Kate toytose eya oturuse rahkene, ynara tykase:

\par }{\PP — Oty menekãko mah Ritonõpo a tyripotohme? Oseruao jeimamyry omise konõto ehtopo konopo oehpyra exiryke te, oseruao nuno aropõko oporemãkapory poko oepetõkara a te, oseruao ẽmepyry tyrohsẽ konõto oorihmatohkomo, enara? Osenetupuhko, toiro imenekako ekarotohme Ritonõpo a ezuhtohme, tykase.


\par }{\PP \VS{14}Ynara tykase Tawi urutono a:

\par }{\PP — Emynyhmãko ase yronymyryme, juãnohpory se pyra jexiryke ahno a. Ritonõpo a osekarory se ase juãnohtohme kypyno xine aexiryke, tykase.


\par }{\PP \VS{15}Naeroro tyrohsẽ tonehpose Ritonõpo a Izyraeu tõ pona, moro ẽmepyry poe oseruao saerehkatoh etyhpyry pona. Pata tõ poro toorihse toto, atapona 70 miume Izyraeu tõ toorihse.

\VS{16}Mame Ritonõpo nenyokyhpyry orihmatõ tooehse ahtao Jerusarẽ pona morotõkõ etapase, typenekehse Ritonõpo Izyraeu tõ wãnopyry poko. Ynara tykase ynororo tynenyokyhpyry a:

\par }{\PP — Epo hnae! Toto onetapara exiko, tykase.

\par }{\PP Moroto nexiase, Ritonõpo nenyokyhpyry, Arauna nonory po, tiriiku apotoh esary pũto, jepuseume exiketyme nexiase ynororo.


\par }{\PP \VS{17}Mame Ritonõpo nenyokyhpyry eneryke tyya ynara tykase Tawi Ritonõpo a:

\par }{\PP — Ywy ro rokẽ tyyrypyhpyke toehse, azahkuru ynyriry exiryke. Yrome mokaro kaneru tõ samo. Oty tyrise eya xine popyra? Zae mase juãnopyryhtao, wekyry tõ maro, tykase.


\par }{\PP \VS{18}Moro ae ro Kate tooehse Tawi a, ynara tykase eya:

\par }{\PP — Onuhko Arauna esary pona, tiriiku apotoh pona. Moroto apoto apõ tyriko, okyno zahkatohme onekaroryme Ritonõpo a, tykase.


\par }{\PP \VS{19}Mame Tawi toytose. Ritonõpo omiry omipona toehse ynororo, Kate a katopõpyry ae rokene.

\VS{20}Mame tosae tõsenuhmase Arauna. Tawi tõ oepyry tonese eya ipoetory tõ maro, oturuse imaro. Naeroro tosekumuru po typorohse ynororo tuisa ẽpataka, tõmyty nono pokoxi tyrise eya, “Tuisa imehxo mase,” katohme eya.

\VS{21}Tõturupose ynororo:

\par }{\PP — Oty kase moehno ya, tuisa? tykase.

\par }{\PP — Oesary, tiriiku apotoh esary epekatyry se ase. Okyno zahkatoh riry se ase, okyno zahkatohme, ynekaroryme Ritonõpo a, tyrohsẽ enahkatohme, Izyraeu tõ kurãkatohme ropa, tykase Tawi eya.


\par }{\PP \VS{22}Ynara tykase Arauna Tawi a:

\par }{\PP — Ykyryry apoiko emero ise oehtopo. Ekarõko ase emero oya jahkatohme onekaroryme Ritonõpo a. Eneko moxiã, pui tomo zahkatohme apoto apõ po, senohne wewe risẽ, erohtoh kehko, apoiko apotopokõme.


\par }{\PP \VS{23}Morohne emero tokarose Arauna a tuisa a, ynara tykase ynororo:

\par }{\PP — Ah onekarory Ritonõpo a Kuesẽkõ zamaro nexino, tykase.


\par }{\PP \VS{24}Yrome ynara tykase tuisa Tawi Arauna a:

\par }{\PP — Arypyra, morohne emero epekahnõko ase oya, tineru ke oepehmãko ase. Okyno onyahkara ase ynekaroryme Ritonõpo Jesemy a onepekahpyra jahtao, onepehmara jahtao roropa.

\par }{\PP Naeroro tiriiku apotoh esary topekahse Tawi a pui tõ maro, 50me parata ke topehmase eya.

\VS{25}Morarame tynekarory zahkatoh tyrise moroto Tawi a, okyno tõ tyahkase eya tytororo tynekaroryme Ritonõpo a, osepeme ehtoh tyahkase roropa eya. Naeroro Tawi tõ omiry totase Ritonõpo a, moro tyrohsẽ tonahkase Izyraeu tõ po.

\par }